qundao/data-zh-poetry huggingface dataset:
狱中杂诗三十首·其二十三
作者：钱谦益
朝代：明
体裁：七言律诗

欲随短景断愁肠，可耐严更又许长。谢客蟏蛸收冷户，依人蟋蟀守空床。耗磨膏火三分漏，领略寒威一番霜。传语司空休起舞，鸣鸡喑雁总堪伤。
狱中杂诗三十首·其二十九
作者：钱谦益
朝代：明
体裁：七言律诗

溪柳冥濛比雪寒，竹堂月舫思漫漫。好花笔秃珊瑚架，恶草匙荒云母盘。斟雉羹调谁进御，持螯酒熟且加餐。可怜警枕英雄老，梦断湘灵瑟未阑。
狱中杂诗三十首·其二十二
作者：钱谦益
朝代：明
体裁：七言律诗

廿年齐听景阳钟，投老衣冠此地逢。祝去诅来如有恨，单行却立岂为恭。骈头会聚攒蜂牖，接迹经过折蚁封。却笑冻蝇思附骥，穴窗何日得从容。
狱中杂诗三十首·其二十五
作者：钱谦益
朝代：明
体裁：七言律诗

半椽恰受向隅人，矮屋还憎垫角巾。穴纸声疏鱼网旧，啄门响密雀罗新。床多卧笔应知懒，架少翻书始觉贫。最是催诗并问字，每于清夜恼比邻。
狱中杂诗三十首·其二十八
作者：钱谦益
朝代：明
体裁：七言律诗

良友冥冥恨夜台，寡妻稚子尺书来。平生何限弹冠意，后死空馀挂剑哀。千载汗青终有日，十年血碧未成灰。白头老泪西窗下，寂寞封题一雁回。
狱中杂诗三十首·其二十六
作者：钱谦益
朝代：明
体裁：七言律诗

萧辰严狱应彫枯，风急周庐警夕呼。身老蟫衣穿尔雅，道穷蛛网閟阴符。寒冰著面生棱角，饥火回肠转辘轳。遥夜歌声正三阕，始知回也是吾徒。
狱中杂诗三十首·其二十四
作者：钱谦益
朝代：明
体裁：七言律诗

经年狱底阻艰危，狂鸟投笼马就羁。尊者梦中曾示现，老僧海上巳先知。蓬蒿环堵弹琴处，方丈毗耶宴坐时。儒行宗风都会得，信知调伏是便宜。
狱中杂诗三十首·其五
作者：钱谦益
朝代：明
体裁：七言律诗

通籍刊章目互除，恰如朝市有盈虚。谁教长者为方笥，更便刑徒习隶书。悼往鸡群看断尾，谋新鼠穴梦乘车。闲中简点人閒事，忧患秖应识字初。
狱中杂诗三十首·其八
作者：钱谦益
朝代：明
体裁：七言律诗

圣世孤生忍自裁，夏台颂系比春台。深惭黄霸传经至，敢趣朱游和药来。加剑空馀槃水照，持刀偏畏鼓声催。书生何用怜文季，投匦于今厌草莱。
狱中杂诗三十首·其六
作者：钱谦益
朝代：明
体裁：七言律诗

纷纷燕狱上书人，天语连章戒渎陈。岂有孤臣淹棘木，漫劳温旨下枫宸。伤心尚点丝纶簿，炙手还逢丞相嗔。犹有忧时心未已，鸡鸣风雨叹斯晨。
狱中杂诗三十首·其十
作者：钱谦益
朝代：明
体裁：七言律诗

骄阳初伏正乘权，窟室薰蒸剧可怜。烁石只应圜土烂，流金不见铁围穿。西天却受炎方苦，大地都愁劫火然。独有老夫誇矍铄，更思曳足看飞鸢。
狱中杂诗三十首·其十一
作者：钱谦益
朝代：明
体裁：七言律诗

三韩残破似辽西，并海缘边尽鼓鼙。东国巳非箕子国，高骊今作下句骊。中华未必忧寒齿，群虏何当悔噬脐。莫倚居庸三路险，请封函谷一丸泥。
狱中杂诗三十首·其十七
作者：钱谦益
朝代：明
体裁：七言律诗

霜惨云繁锁铁扉，茶香萸酒事都非。南冠潦倒怜乌帽，狱卒踉跄认白衣。人比篱花何许瘦，身如朔雁几时归。遥知四海登高会，多指燕山酹夕晖。
狱中杂诗三十首·其十三
作者：钱谦益
朝代：明
体裁：七言律诗

四序司刑尽爽鸠，何须叶落始悲秋。心情好处浑中恶，风月佳时不抵愁。送去纸钱新鬼市，汲来井水伏尸流。八寒阴狱长如此，纵有阳春到此休。
狱中杂诗三十首·其十九
作者：钱谦益
朝代：明
体裁：七言律诗

荧荧宿火焰黄昏，摵摵寒风打席门。每借愁端支永夜，都凭噩梦返羁魂。功名过眼篝灯在，世事从头倒枕论。睡起懵腾扶白首，可知罗网是君恩。
狱中杂诗三十首·其十二
作者：钱谦益
朝代：明
体裁：七言律诗

漫漫长夜旦何期，无复平分辨四时。苦雨凄风差耐得，薄寒小病亦相宜。天荒地老馀圜土，鬼烂神焦见积尸。坐断波吒真地狱，不繇罗刹不慈悲。
狱中杂诗三十首·其十五
作者：钱谦益
朝代：明
体裁：七言律诗

台星落落夜寥寥，咫尺垣墙贯口遥。大有羯奴侵上国，可无司马相中朝。延登近日金瓯易，梦卜频年沙路嚣。纶阁圜扉多故事，与君分墠祭皋陶。
狱中杂诗三十首·其十八
作者：钱谦益
朝代：明
体裁：七言律诗

徼道严更护棘丛，果然牢狱不通风。安知狱卒尊如此，始信吾生固有穷。白日可能回地底，绿章何处达天中。斗魁直下天牢在，午夜依然绕帝宫。
狱中杂诗三十首·其十六
作者：钱谦益
朝代：明
体裁：七言律诗

易水波腾碣石翻，修罗一掌障乾坤。知交踧踖忧连坐，僮仆仓皇拟叫阍。美酒经时浇汉狱，愁肠终夜绕吴门。却怜痛定仍思痛，病悸频将白首扪。
狱中杂诗三十首·其十四
作者：钱谦益
朝代：明
体裁：七言律诗

此中不省是何方，地绝天通限堵墙。玄鸟避巢无四序，烛龙回驾少三光。枯骸每与人争坐，白昼频看鬼乱行。唯有六时钟鼓发，灯残梦断也徬徨。
狱中杂诗三十首·其四
作者：钱谦益
朝代：明
体裁：七言律诗

衣冠梏拲此相遭，狴犴中閒小市朝。敢祖诗书轻法律，权祧孔孟事皋陶。圜扉地并纶扉隘，铃柝声如铃索遥。梦将楼船渡皮岛，欲从詹尹问何妖。
献岁书怀二首·其一
作者：钱谦益
朝代：明
体裁：七言律诗

香车帘阁思葱茏，旋喜新年乐事同。兰叶俏将回淑气，柳条刚欲泛春风。封题酒瓮拈重碧，嘱累花幡护小红。几树官梅禁冷蕊，待君佳句发芳丛。
献岁书怀二首·其二
作者：钱谦益
朝代：明
体裁：七言律诗

香残漏永梦依稀，网户疏窗待汝归。四壁图书谁料理，满庭兰蕙欲芳菲。梅花曲里催游骑，杨柳风前试夹衣。传语雕笼好鹦鹉，莫随啁哳羡群飞。
玉堂双燕行送刘晋卿赵景之两太史谪官
作者：钱谦益
朝代：明

玉堂昼暖熏风香，双双燕尾摇仓琅。背飞并映银花榜，托宿交栖玳瑁梁。感君恩重巢君幕，顾影呢喃前复却。何当鸣梧比丹凤，且愿衔花效黄雀。啁哳辞归未忍归，差池掠羽试双飞。风回铃索声犹在，日过花砖候已非。珠帘十二秋风促，芦雪菰烟何处宿？明年社日早归来，？口衔泥补君屋。
玉堂双燕行送刘晋卿赵景之两太史谪官
作者：钱谦益
朝代：明
体裁：古风

玉堂昼煖薰风香，双双燕尾摇仓琅。背飞并映银花榜，托宿交栖玳瑁梁。感君恩重巢君幕，顾影呢喃前复却。何当鸣梧比丹凤，且愿衔花效黄雀。啁哳辞归未忍归，差池掠羽试双飞。风回铃索声犹在，日过花塼候已非。珠帘十二秋风促，芦雪菰烟何处宿。明年社日蚤归来，籋口衔泥补君屋。
玉川子歌题玉川子画像玉川子江阴顾大愚道民也深目戟髯其状如羽人剑客遇道士授神行法一日夜走八百里居杨舍市去江阴六十里人试之与奔马并驰玉川先至约十里许任侠喜施舍好奇服所至儿童聚观亦异人也
作者：钱谦益
朝代：明
体裁：古风

玉川子，何吊诡。朝游淮阴城，暮宿吴门市。万回不足号千回，赵北燕南在脚底。刚风怒生两腋边，蹇驴摺著巾箱里。阔衣袖，高屐齿。长须奴，赤脚婢。白牛为服乘，骆驼背行李。石猴小于拳，槛虎驯而跽。俨如洪厓先生负戴共移居，又如中山老馗扶携出游戏。市儿拍手群追随，君亦蚩蚩颇自哆。今年六十五，素丝披两耳。发短心尚长，足缩踵犹跋。我观世人之行尽如驰，熙熙穰穰往来疾于矢。争名夺利死不休，钟鸣漏尽行未巳。閒随竖亥步天地，忙与羲和竞刻晷。君今江头老布衣，胡为乎，芒芒奔波亦如此。世路苦偪侧，出门不容轨。孟郊颦眉阮籍哭，虎豹择人魑魅憙。择地徐行犹恐遭颠顿，尽气狂奔何以避棘枳。我昔盛年好驰骋，今缚诛茆守蓬藟。香篆萦帘閤不开，凝尘蔽榻裘如委。君之疾驰，裹粮重茧良巳疲。我方神游，于徐欠伸犹未起。漆园双蝶梦正甘，华山五龙睡初美。君归来乎从我游，悔不与君折其趾。图中一叟类道者，幅巾黄绦著麻履。权奇俶傥閟不见，安閒萧散差可拟。披图展玩更对君，乃知画工有深旨。同床异梦各不知，坐起问景终谁是。吁嗟乎君其善识图中意，它年为君作传，窃比方山子。
王二溟布政谢事家居八十如少壮听歌度曲累夕不倦奉赠二首·其一
作者：钱谦益
朝代：明
体裁：七言律诗

萧閒真欲拟骖鸾，矍铄犹能说据鞍。小建纛旗临曲部，平分旌节领骚坛。三休记向中条勒，四漫诗留退谷刊。犹恐非熊频入梦，镌除溪石不名蟠。
王二溟布政谢事家居八十如少壮听歌度曲累夕不倦奉赠二首·其二
作者：钱谦益
朝代：明
体裁：七言律诗

名场战地谢驱驰，禅榻茶烟飏鬓丝。功在刀州成昔梦，罚依金谷赋新诗。尝餐兔药抄云子，自啭莺歌教雪儿。万树梅花方破腊，祝君先插向南枝。
王元之自翰林谪官赋广陵僧舍芍药有感伤纶阁多情客之语余屏居寂寞戚里以芍药见遗诵元之诗适对此花感而继作诗凡三章亦如元之数·其一
作者：钱谦益
朝代：明
体裁：七言律诗

盘笼红药出天家，寂寞铜瓶几朵花。承日有谁揎翠袖，当风还自怯黄沙。红芳照眼惊春尽，金缕缘头恼鬓华。五味为君思齐和，敢将零落怨天涯。
王元之自翰林谪官赋广陵僧舍芍药有感伤纶阁多情客之语余屏居寂寞戚里以芍药见遗诵元之诗适对此花感而继作诗凡三章亦如元之数·其三
作者：钱谦益
朝代：明
体裁：七言律诗

五侯帘幕竞萎蕤，驿骑殷勤寄赠时。夜烛去辞红艳队，春风来乞晓妆诗。雕阑堕珥辜新赏，金屋馀香认旧枝。莫怪宫袍长放逐，君王不要赏花辞。
王元之自翰林谪官赋广陵僧舍芍药有感伤纶阁多情客之语余屏居寂寞戚里以芍药见遗诵元之诗适对此花感而继作诗凡三章亦如元之数·其二
作者：钱谦益
朝代：明
体裁：七言律诗

红灯焰焰覆茅茨，却照春衫黯自疑。曾是芳菲依上直，可怜攀折赠将离。纶闱旧侣苍苔在，僧舍新愁白发知。漫道谢公诗句好，翻阶先咏万年枝。
王师二十四韵
作者：钱谦益
朝代：明
体裁：五言排律

六月王师捷，东方息鼓鼙。潢池皆赤子，京观即黔黎。割剥缘肌尽，诛求到骨齐。相将持棓挺，尺似把锄犁。大将兵符集，中原战马嘶。可怜禽狗鼠，还与僇鲸鲵。兔巳无馀窟，羊偏畏触羝。侦犹烦地穴，攻亦舞冲梯。贼缚加钩索，师还布蒺藜。堑沟填老弱，竿槊贯婴儿。血并流为谷，尸分踏作溪。残膏腥灶井，枯馘挂棠梨。处处悬人腊，家家占鬼妻。虎饥伥亦泣，人立豕能啼。穴颈同蒿艾，刲肠见草稊。旋风来凛凛，哭鬼去凄凄。虚市稀烟突，乡邻断大鸡。暗行燐自照，春作胔成泥。兵候天犹惨，荒郊日易低。停车心悄悄，不寐夜栖栖。寇灭欣弹指，奴强恐噬脐。天心留儆戒，人事识端倪。庙算纡筹策，王功费品题。丰碑并崇庙，矗矗夕阳西。
王师二首·其一
作者：钱谦益
朝代：明
体裁：五言律诗

捷书尝若此，振旅竟如何。盗贼能逃死，王师欲止戈。弯弓蒲矢在，弃甲兕皮多。信宿休皇处，吾君候凯歌。
王师二首·其二
作者：钱谦益
朝代：明
体裁：五言律诗

老弱犹鹅陈，疮痍自蚁行。却看沙草色，疑是战尘生。雇募朝充伍，扶携夜扎营。归来见天子，身是内家兵。
王店吊李玄白还泊南湖有感
作者：钱谦益
朝代：明
体裁：七言律诗

岁暮孤舟易损神，霜清寒薄总萧辰。穷思挂剑酬知己，老畏生刍吊故人。落日闪金村破暝，宿云屯絮水生尘。延缘便欲追渔父，芦雨菰烟寄此身。
王式之参军五十
作者：钱谦益
朝代：明
体裁：七言律诗

乌衣燕子绕庭除，昔日王郎鬓未疏。玉匣长临修褉帖，银钩戏草吓蛮书。薄寒残醉催丝管，微雨新晴御板舆。渌酒红楼春渐好，落梅歌发落灯初。
王玉映夫妇生日
作者：钱谦益
朝代：明
体裁：七言律诗

织女黄姑嘉会同，红墙银汉本相通。共传王母为金母，又说丁公似木公。条脱赠来犹晋代，洞箫吹出并秦宫。刘刚莫讶登仙晚，上树依然跨碧空。
王郎行赠王炳都尉
作者：钱谦益
朝代：明
体裁：古风

王郎谪来帝所宾，瑶腑璿枝国懿亲。黄扉近接天孙馆，清构遥通婺女津。晋阳甲兴虏氛恶，抗颜掀髯压台閤。吴王白头悔举事，汉相赪颜羞振落。祇今七十仍壮年，绿发方瞳陆地仙。烧丹药有君臣火，好客囊无子母钱。王郎王郎亦痴绝，衷肠千卷眉百结。满堂歌吹惨不欢，但为匈奴犹未灭。
理庵老人曾孙歌
作者：钱谦益
朝代：明
体裁：古风

吴门老叟长眉青，清斋手写华严经。八十一卷罗舍利，笔端错落含桃形。劫火焚烧大千溃，妙莲佛刹无迁代。贝叶明灯夜未央，曼花飞雨春长在。花雨登云拥荜门，徐家世产石麒麟。宝志公曾记摩顶，武彝君又唤曾孙。抱送自有神天护，世人那得知其故。寄位应参德生法，入胎先说童真住。老翁弹指叹善哉，善财楼阁一门开。楮香葵艳翻经候，亲见天章入口来。
瑶台歌
作者：钱谦益
朝代：明
体裁：古风

蒋家女儿字瑶台，瑶草琼花天上来。月地云阶擅芳泽，轻红澹粉随尘埃。桂梁兰室卢家妇，流黄机畔长相守。自矜容鬓在花前，不管年华归燕后。郎从何处悦倾城，郑重停车问小名。未开绣户心先许，才捲珠帘目巳成。江城霾风海云黑，郎逐锒铛去京国。齐女犹传马角生，燕姬浪说乌头白。秖凭片语断姻缘，约略归期好判年。春草茫茫如妾思，秋衾昔昔在郎边。相思难避如逃疟，一味文无是良药。判无棺木待侬开，留取衫裆与欢著。生憎女伴笑孤眠，不愤旁人说可怜。预愁妾老勤临镜，暗祝郎归恰数钱。乌啼夜半报郎归，及至归时声影稀。三春花鸟成辽阔，经岁音书果是非。传郎三心复两意，贱妾何妨自捐弃。又恐人言是鬼言，翻令好事成虚事。郎心妾意两蹉跎，似梦如风可若何。拂水山高并巫峡，琴川河水即天河。天河横斜昏复晓，若比郎心还易了。空将求匹问蚕丝，苦恨为媒凭鸩鸟。一朝决绝不繇人，空里游丝路上尘。斗酒虽然付沟水，寸肠终自转车轮。为郎碎却围棋局，抛掷丝弦罢度曲。空局应知无见期，急弦更恐忧思促。阿谁传语到狂夫，河水东西剪得无。巳分一身非白璧，长垂双泪抵明珠。小窗夜听青琴说，四壁吟蛩助悽切。漏滴铜壶恨正长，泪烧红烛心犹热。我闻瑶去每沉吟，秋燕春花总不禁。岂知石阙悲啼处，辜负山枝感悦心。却过卢家旧亭馆，粉红晕碧空淩乱。檐前杨柳故低垂，帘外鹦哥还错唤。闻君住近断桥头，莫过西陵古驿楼。鉴曲荷花今巳尽，涛江风浪使人愁。嫁与东家莫酸楚，一船两桨谁迎汝。况复罗敷自有夫，难道息妫终不语。好在瑶台月下时，且翻新曲唱歌辞。凭将怀袖三年字，也寄回文一首诗。
瓜山沈老居北郊茂瓜丘老而好事赋以赠之
作者：钱谦益
朝代：明
体裁：七言律诗

巾裁白氎杖红藤，丙舍青山近可登。丛桂秋风生北郭，种瓜朝日曜东陵。繁华眼底看巢燕，矍铄眉端想臂鹰。老去光明须记取，祝君尝比佛前灯。
生日诗三首 其一 孙吏部
作者：钱谦益
朝代：明
体裁：五言律诗

百年胡不乐，斗酒且相于。莫叹山公启，今为城旦书。林风传旧啸，窗雪映新居。零雨将为别，题诗料子如。
生日诗三首 其三 刘司空
作者：钱谦益
朝代：明
体裁：五言律诗

湛璧难遮害，搴茭幸告功。若为秦狱吏，来议汉司空。河伯忧方大，波臣论自公。凭将尊酒意，一问纬萧翁。
生日诗三首 其二 倪户部
作者：钱谦益
朝代：明
体裁：五言律诗

挽饷纡双管，筹边转寸肠。风霜谙下吏，冰雪见清郎。却扫韦编净，清斋梵筴香。看君仍仰屋，忧国意何长。
用原韵代茂之寿元叹六十
作者：钱谦益
朝代：明
体裁：七言律诗

谁于斯世得萧閒，两版衡门许闭关。老去风怀消净业，穷来诗卷老人间。花深野老寻春至，月白林僧破夏还。莫道灵光容易在，劫灰不尽有青山。
田国戚奉诏进香岱岳渡南海谒普陀还朝索诗为赠
作者：钱谦益
朝代：明
体裁：七言律诗

戚臣衔命报禖祥，玉节金函出尚方。天子竹宫亲望拜，贵妃椒室自焚香。鲸波偃作慈云色，蝗气销为瑞日光。岱岳山呼那得并，海潮音里祝吾皇。
甲午十月二十夜宿假我堂梦谒吴相伍君延坐前席享以鱼羹感而有述
作者：钱谦益
朝代：明
体裁：七言律诗

天荒地老梦鸱彝，故国精灵信在玆。青史不刊亡郢志，白头犹记退耕时。箫吹江上商飙发，潮漏胥门朔气移。郑重吴宫鱼脍飨，寒灯一穗闪朱旗。
甲午春日观吴园次怀人诗卷怆然有感次韵二首·其一
作者：钱谦益
朝代：明
体裁：七言律诗

谁凭龙汉问编年，转眼分明浩劫前。无藉每思邀帝博，长贫只合贳天钱。石言晋国宁非滥，鹤语尧时剧可怜。渡海踰河都未了，不如拔宅去登仙。
甲午春日观吴园次怀人诗卷怆然有感次韵二首·其二
作者：钱谦益
朝代：明
体裁：七言律诗

铜人流泪自何年，历历开元在眼前。海上浪传千岁药，民间犹使五铢钱。缲丝有茧春蚕老，曲树无条尺蠖怜。脉望只应乾死尽，莫将食字学神仙。
甲子秋北上渡淮寄里中游好·其一
作者：钱谦益
朝代：明
体裁：七言律诗

登车蹙蹙骋何方，叹息虚名愧服箱。世上痴儿难了事，吾曹小子自成章。丹枫数里明残照，红柿千林熟早霜。拂水西湖钓游处，定知清论满沧浪。
甲子秋北上渡淮寄里中游好·其三
作者：钱谦益
朝代：明
体裁：七言律诗

世事閒来细忖量，不如高卧味差长。楯矛㸦陷多奇疾，食宿相兼乏好方。细雨秋蝇寻旧册，微风春燕试新妆。故人别后应怜我，头白关山一夜霜。
甲子秋北上渡淮寄里中游好·其二
作者：钱谦益
朝代：明
体裁：七言律诗

少壮真非把玩时，俊游今巳叹衰迟。逃禅定入远公社，乞食还过漂母祠。闷对秋鹰藏老手，閒临春镜简新丝。天涯我亦怜同病，落日苍凉有所思。
甲子秋北上渡淮寄里中游好·其四
作者：钱谦益
朝代：明
体裁：七言律诗

千年王气萃枌榆，涡口淮流并拱趋。禹会于今朝玉帛，霸朝空自断荆涂。分茅总列中都志，聚朱谁披辽海图。入国下车三叹息，有人稿项在菰芦。
画士张季挽词
作者：钱谦益
朝代：明
体裁：七言律诗

一棺寂寂掩柴菅，零落贫交渍酒还。侠骨千年埋傲兀，孤坟三尺起孱颜。松头月照新封土，花里莺啼旧隐山。粉绘不随长夜尽，数峰依约暮云閒。
留惠香
作者：钱谦益
朝代：明
体裁：七言绝句

并蒂俱栖宿有期，舞衣歌扇且相随。君看陌上秾桃李，处处春深伴柳枝。
留题湖舫
作者：钱谦益
朝代：明
体裁：七言律诗

湖上堤边舣棹时，菱花镜里去迟迟。分将小艇迎桃叶，遍采新歌谱竹枝。杨柳风流烟草在，杜鹃春恨夕阳知。凭阑莫漫多回首，水色山光自古悲。
留题湖舫·其一
作者：钱谦益
朝代：明
体裁：七言律诗

园以舟为世所稀，舟名不系了无依。诸天宫殿随身是，大地烟波瞥眼非。净扫波心邀月驾，平铺水面展云衣。主人欲悟虚舟理，只在红妆与翠微。
留题秦淮丁家水阁二首
作者：钱谦益
朝代：明

舞榭歌台罗绮丛，都无人迹有春风。踏青无限伤心事，并入南朝落照中。苑外杨花待暮潮，隔溪桃叶限红桥。夕阳凝望春如水，丁字帘前是六朝。
留题秦淮丁家水阁二首·其一
作者：钱谦益
朝代：明
体裁：七言绝句

舞榭歌台罗绮丛，都无人迹有春风。踏青无限伤心事，并入南朝落照中。
留题秦淮丁家水阁二首·其二
作者：钱谦益
朝代：明

苑外杨花待暮潮，隔溪桃叶限红桥。夕阳凝望春如水，丁字帘前是六朝。
留鸿节
作者：钱谦益
朝代：明
体裁：七言律诗

突兀相看执手时，依然旧雨忆前期。观河面皱嗟君老，临井腰悬笑我衰。历历旧游成故鬼，悠悠昔梦在新诗。客中何物留君住，凭仗江梅玉雪枝。
病榻消寒杂咏
作者：钱谦益
朝代：明

直木风来自古忧，不材何意纵寻矛。群蜉枉撼盆池树，积羽空沉芥子舟。说《易》累伸箕子难，编书频访大航头。白头炳烛浑无暇，鲁酒吴羹一笑休。中年招隐共丹黄，栝柏犹余翰墨香。画里夜山秋水阁，镜中春瀑耦耕堂。客来荡桨寻闲咏，僧到支筇话夕阳。留却中州青简恨，尧年鹤语正悲凉。推蓬剪烛梦悠悠，旧雨依稀记昔游。南国枭卢谁剧孟，北平鸡酒有田畴。霜前啼鸟皆朱噣，月下飞乌尽白头。病树枝颠天一握，为君吹笛上高楼。
病榻消寒杂咏·其一
作者：钱谦益
朝代：明

直木风来自古忧，不材何意纵寻矛。群蜉枉撼盆池树，积羽空沉芥子舟。说《易》累伸箕子难，编书频访大航头。白头炳烛浑无暇，鲁酒吴羹一笑休。
病榻消寒杂咏·其三
作者：钱谦益
朝代：明

推蓬剪烛梦悠悠，旧雨依稀记昔游。南国枭卢谁剧孟，北平鸡酒有田畴。霜前啼鸟皆朱噣，月下飞乌尽白头。病树枝颠天一握，为君吹笛上高楼。
病榻消寒杂咏·其二
作者：钱谦益
朝代：明

中年招隐共丹黄，栝柏犹余翰墨香。画里夜山秋水阁，镜中春瀑耦耕堂。客来荡桨寻闲咏，僧到支筇话夕阳。留却中州青简恨，尧年鹤语正悲凉。
病榻消寒杂咏四十六首·其一
作者：钱谦益
朝代：明
体裁：七言律诗

儒流什部空閒身，酒户生疏药市亲。未肯掉头抛白发，也容折角岸乌巾。国殇急鼓多新鬼，庙社灵旗半故人。年老成精君莫讶，天公也有辟顽民。
病榻消寒杂咏四十六首·其七
作者：钱谦益
朝代：明
体裁：七言律诗

懒学初无识字忧，不多肝肺戒雕锼。少知诵读皆缘木，老解词章尽刻舟。扶养心神朝碧落，招回气母守丹丘。病瘖何敢方河渚，摇笔居然颂独游。
病榻消寒杂咏四十六首·其三
作者：钱谦益
朝代：明
体裁：七言律诗

耳病双聋眼又昏，肉消分半不堪扪。液汤蜇鼻医方苦，参附充肠药券频。好友祷嵩求益算，恶人诅岱请收魂。两家剥啄知谁胜，凭仗苍穹自讨论。
病榻消寒杂咏四十六首·其三十
作者：钱谦益
朝代：明
体裁：七言律诗

衰残未醒若今年，穷鬼揶揄病鬼缠。典库替支赊药券，债家折笇卖书钱。陆机去国三间屋，伍员躬耕一耜田。叹息古人曾似我，破窗风雨拥书眠。
病榻消寒杂咏四十六首·其三十一
作者：钱谦益
朝代：明
体裁：七言律诗

雀罗门巷隘荆薪，上相传呼访隐沦。岂敢低回迟伏谒，即看扶服出城闉。霜风压顶寒欺骨，冰雪生肤卧浃旬。多谢台星犹照户，烧船病鬼去逡巡。
病榻消寒杂咏四十六首·其三十七
作者：钱谦益
朝代：明
体裁：七言律诗

夜静钟残换夕灰，冬缸秋帐替君哀。汉宫玉斧香犹在，吴殿金钗葬几回。旧曲风凄邀笛步，新愁月冷拂云堆。梦魂约略归巫峡，不奈琵琶马上催。
病榻消寒杂咏四十六首·其三十三
作者：钱谦益
朝代：明
体裁：七言律诗

老病何当赋子虚，形容休讶列仙如。黄衣牒授刘中垒，琼笈图归董仲舒。篱桂冬荣疑月地，瓶梅夜落想云居。笑他脉望空乾死，绛帕蒙头读好书。
病榻消寒杂咏四十六首·其三十九
作者：钱谦益
朝代：明
体裁：七言律诗

编蒲曾记昔因缘，蒲室蒲庵一样便。宽比鹅笼能缩地，温如蚕室省装绵。灯明龙蛰含珠睡，风煖鸡栖伏卵眠。针孔藕丝浑未定，于今真学鸟窠禅。
病榻消寒杂咏四十六首·其三十二
作者：钱谦益
朝代：明
体裁：七言律诗

高枕匡床白日眠，閒看世态转颓然。湛河不信多为石，卖鬼还愁少得钱。凿空旧能雕混沌，舞文新拟案丁零。睡馀偶忆柴桑集，画扇消疏仰昔贤。
病榻消寒杂咏四十六首·其三十五
作者：钱谦益
朝代：明
体裁：七言律诗

一剪金刀绣佛前，裹将红泪洒诸天。三条裁制莲花服，数亩诛锄䆉稏田。朝日妆铅眉正妩，高楼点粉额犹鲜。横陈嚼蜡君能晓，已过三冬枯木禅。
病榻消寒杂咏四十六首·其三十八
作者：钱谦益
朝代：明
体裁：七言律诗

秦淮池馆御沟通，长养妖娆香界中。十指琴心传漏月，千行佩响从翔风。柳矜青眼舒隋苑，桃惜红颜坠汉宫。垂老师师度湘水，缕衣檀板未为穷。
病榻消寒杂咏四十六首·其三十六
作者：钱谦益
朝代：明
体裁：七言律诗

鹦鹉疏窗昼语长，又教双燕语雕梁。雨交澧浦何曾湿，风认巫山别有香。斫却银轮蟾寂寞，捣残玉杵兔凄凉。萦烟飞絮三眠柳，飏尽春来未断肠。
病榻消寒杂咏四十六首·其三十四
作者：钱谦益
朝代：明
体裁：七言律诗

老大聊为秉烛游，青春浑似在红楼。买回世上千金笑，送尽平生百岁忧。留客笙歌围酒尾，看场神鬼坐人头。蒲团历历前尘事，好梦何曾逐水流。
病榻消寒杂咏四十六首·其九
作者：钱谦益
朝代：明
体裁：七言律诗

词场稂莠递相仍，嗤点前贤莽自矜。北斗文章谁比并，南山诗句敢凭陵。昔年蛟鳄犹知避，今日蚍蜉恐未胜。梦里孟郊还拊手，千秋丹篆尚飞腾。
病榻消寒杂咏四十六首·其二
作者：钱谦益
朝代：明
体裁：七言律诗

栗冽凝寒炉火增，抱薪拥絮转凌兢。漆身吞炭依稀是，烂頞焦头取次能。儿放空拳窗裂纸，婢伸赤脚被添冰。长安九九消寒夜，罴褥丹衣叠几层。
病榻消寒杂咏四十六首·其二十
作者：钱谦益
朝代：明
体裁：七言律诗

呼鹰台畔草蒙茸，扶杖登临指断篷。倚伏我应占北叟，兴亡君莫问南公。药栏迸坼疏篱外，鸡栅欹斜细雨中。种罢芜菁还失笑，莫将老圃算英雄。
病榻消寒杂咏四十六首·其二十一
作者：钱谦益
朝代：明
体裁：七言律诗

龙屿鸡笼错小洲，秦皇缆系刹江头。烟消贝阙常开市，风引蓬莱且放舟。鱼鳖星微沉后浪，鼋鼍梁阔驾中流。天涯地少云多处，纵步期为汗漫游。
病榻消寒杂咏四十六首·其二十七
作者：钱谦益
朝代：明
体裁：七言律诗

由来造物忌安排，遮莫残生事事乖。无药堪能除老病，有钱不合买痴呆。未论我法如何是，且道卿言亦自佳。漫说赵州行脚事，云门犹未办青鞋。
病榻消寒杂咏四十六首·其二十三
作者：钱谦益
朝代：明
体裁：七言律诗

中年招隐共丹黄，括柏犹馀翰墨香。画里夜山秋水阁，镜中春瀑耦耕堂。客来荡桨闻朝咏，僧到支筇话夕阳。留却中州青简恨，尧年鹤语正悲凉。
病榻消寒杂咏四十六首·其二十九
作者：钱谦益
朝代：明
体裁：七言律诗

儿童逼岁趁喧阗，兵庙星坛言子阡。梦里挨肩争爆竹，忙来餔饭看秋千。气蒸篱落辞年酒，燄罨星河祭灶烟。老大荒凉馀井邑，半龛残火一翁禅。
病榻消寒杂咏四十六首·其二十二
作者：钱谦益
朝代：明
体裁：七言律诗

推篷剪烛梦悠悠，旧雨依稀记昔游。南国枭卢谁剧孟，北平鸡酒有田畴。霜前啼鸟皆朱噣，月下飞乌尽白头。病树枝颠天一握，为君吹笛上高楼。
病榻消寒杂咏四十六首·其二十五
作者：钱谦益
朝代：明
体裁：七言律诗

望崖人远送孤藤，粟散金轮总不应。三世版图归脱屣，千年宗镜护传灯。聚沙塔涌幡幢影，堕泪碑磨赑屃棱。莫叹曾孙憔悴尽，大梁仍是布衣僧。
病榻消寒杂咏四十六首·其二十八
作者：钱谦益
朝代：明
体裁：七言律诗

寒炉竟日画残灰，情绪禁持未破梅。躲避病魔无复壁，逋逃文债少高台。生成穷骨难抛得，自锁愁肠且放开。惭愧西堂分卫毕，旋倾斋钵送参来。
病榻消寒杂咏四十六首·其二十六
作者：钱谦益
朝代：明
体裁：七言律诗

石语无凭响卜虚，强留春梦慰萧疏。侲僮背索催年去，王母传筹报岁除。耳聩却欣听妄语，眼昏犹解摸残书。莫嗟杖晚如彭老，两眼随身且闭庐。
病榻消寒杂咏四十六首·其二十四
作者：钱谦益
朝代：明
体裁：七言律诗

至后京华淑景催，紫宸朝散夜传杯。绿窗银烛消寒去，朱邸金盘送雪来。板簇歌心迟漏转，花漂酒面逗春回。残灯欲话升平乐，腰鼓勾阑不尽哀。
病榻消寒杂咏四十六首·其五
作者：钱谦益
朝代：明
体裁：七言律诗

病多难诉乳山翁，不但双荷睹赛聋。喑讶仲长还有口，痹愁皇甫不关风。畏寒塞向专涂北，负日循墙只傍东。莫谓豳人徒改岁，老能熏鼠岂无功。
病榻消寒杂咏四十六首·其八
作者：钱谦益
朝代：明
体裁：七言律诗

直木风摇自古忧，不材何意纵寻矛。群蜉枉撼盆池树，积羽空沉芥子舟。说《易》累伸箕子难，编书频访大航头。白颠炳烛浑无暇，鲁酒吴羹一味休。
病榻消寒杂咏四十六首·其六
作者：钱谦益
朝代：明
体裁：七言律诗

稚孙仍读鲁春秋，蠹简还从屋角搜。定以孤行推杜预，每于败绩唤何休。县车束马令支捷，蔽海牢山仲父谋。聊与儿曹摊故纸，百年指掌话神州。
病榻消寒杂咏四十六首·其十
作者：钱谦益
朝代：明
体裁：七言律诗

声气无如文字亲，乱馀斑白向沉沦。春浮精舍营堂斧，东壁高楼束楚薪。越绝新书徵宛委，秦碑古字访河滨。嗜痂辛苦王烟客，摘椠怀铅十指皴。
病榻消寒杂咏四十六首·其十一
作者：钱谦益
朝代：明
体裁：七言律诗

柏寝梧宫事俨然，富平一叟记真延。牵丝入仕陪元宰，执简排场见古贤。早岁光阴频跋烛，百年人物递当筵。举杯欲理沧桑话，儿女欢呶拥膝前。
病榻消寒杂咏四十六首·其十七
作者：钱谦益
朝代：明
体裁：七言律诗

讼系金陵忆判年，乳山道士日周旋。过从漫指龙门在，束缚真愁虎穴连。桃叶春流亡国恨，槐花秋踏故宫烟。于今敢下新亭泪，且为交游一惘然。
病榻消寒杂咏四十六首·其十三
作者：钱谦益
朝代：明
体裁：七言律诗

纱縠禅衣君见新，至尊自贺得贤臣。都将柱地擎天事，付与搔头拭舌人。内苑御舟思匼匝，上尊法酒赐逡巡。按图付问卢龙塞，万里山河博易频。
病榻消寒杂咏四十六首·其十九
作者：钱谦益
朝代：明
体裁：七言律诗

萧疏寒雨打窗迟，愕梦惊回黯黯思。箕斗每遭三尺喙，摄提犹列两行眉。抛残短发身方老，著尽枯棋局始知。顾影有谁同此夕，焚枯拨芋夜谈诗。
病榻消寒杂咏四十六首·其十二
作者：钱谦益
朝代：明
体裁：七言律诗

砚席书生倚稚骄，邯郸一部夜呼嚣。朱衣早作胪传谶，青史翻为度曲訞。炊熟黄梁新剪韭，梦醒红烛旧分蕉。卫灵石椁谁镌刻，莫向东城叹市朝。
病榻消寒杂咏四十六首·其十五
作者：钱谦益
朝代：明
体裁：七言律诗

羊肠九折不堪书，箭直刀横血肉馀。牢落技穷修月斧，颠狂心痒掉雷车。伶仃怖影依枝鸽，吸呷呼人贯柳鱼。捕贴残骸推老病，折枝摩腹梦回初。
病榻消寒杂咏四十六首·其十八
作者：钱谦益
朝代：明
体裁：七言律诗

忠驱义感国恩赊，板荡凭将赤手遮。星散诸侯屯渤海，飙回子弟走长沙。神看玉玺归新代，天任铜人别故家。迟暮自怜长塌翼，垂杨古道数昏鸦。
病榻消寒杂咏四十六首·其十六
作者：钱谦益
朝代：明
体裁：七言律诗

缧绁重围四浃旬，仆僮并命付灰尘。三人缠索同三木，六足钩牵有六身。伏鼠盘头遗宿溺，饥蝇攒口嘬馀津。频年风雨鸡鸣候，循省颠毛荷鬼神。
病榻消寒杂咏四十六首·其十四
作者：钱谦益
朝代：明
体裁：七言律诗

鼓妖鸡祸史频书，孛入杓中自埽除。人讶九头能并啖，天教一首解横嘘。钟沉禁漏纱灯杳，水洌寒泉露井虚。閒向四游论近远，高空寥廓转愁余。
病榻消寒杂咏四十六首·其四
作者：钱谦益
朝代：明
体裁：七言律诗

径寸难分䏁耸形，方言州部比元经。人间若有治聋酒，天上应无附耳星。斗蚁军声酣乍止，鸣蛙战鼓怒初停。一灯遥礼潮音洞，梵呗从今用眼听。
病榻消寒杂咏四十六首·其四十
作者：钱谦益
朝代：明
体裁：七言律诗

信笔涂鸦字不齐，丛残篇什少诗题。心情痒痒如中酒，手腕腾腾欲降乩。搜索句穷翻壁蠹，喔咿吟苦伴邻鸡。才华自分龙褒并，未敢囊诗付小奚。
病榻消寒杂咏四十六首·其四十一
作者：钱谦益
朝代：明
体裁：七言律诗

落木萧萧吹竹风，纸窗木榻与君同。白头聋瞆无三老，青鬓须眉似一翁。行乐每于参礼后，安禅只在墓田中。永明百卷丹铅约，少待春灯烂熳红。
病榻消寒杂咏四十六首·其四十三
作者：钱谦益
朝代：明
体裁：七言律诗

翻经点勘判年工，头白书生砚削同。岂有钩深能模象，却愁攻苦类雕虫。牢笼世界莲花里，磨耗生涯贝叶中。岁酒酌残儿女闹，键椎声殷一灯红。
病榻消寒杂咏四十六首·其四十二
作者：钱谦益
朝代：明
体裁：七言律诗

丈室挑灯饯岁除，披衣步屧有相于。诗铨丽藻金壶墨，史覆神逵玉洞书。穷以文章为苑囿，老将知契托虫鱼。无终路阻重华远，自合南村订卜居。
病榻消寒杂咏四十六首·其四十五
作者：钱谦益
朝代：明
体裁：七言律诗

新年八十又加三，老耄于今始觉憨。入眼欢娱应拾取，随身烦恼好辞担。山催柳绿先含翠，水待桃红欲放蓝。看取护花幡旋动，东风数日到江潭。
病榻消寒杂咏四十六首·其四十六
作者：钱谦益
朝代：明
体裁：七言律诗

排日春光不暂停，凭将笑口破沉冥。苔边鹤迹寻孤衲，花底莺歌拉小伶。天曳酒旗招绿醑，星中参宿试红灯。条风未到先开冻，閒杀凌人问斩冰。
病榻消寒杂咏四十六首·其四十四
作者：钱谦益
朝代：明
体裁：七言律诗

满堂欢笑解寒冰，红烛青烟煖气凝。妇子报开新冻饮，儿童催放隔年灯。旧朝左个凭宵梦，蚤拜东皇戒夙兴。银榜南山烦远祝，长筵朋酒为君增。
瘗鹤之明日有鹤翔于乡园去往年鹤来之地一牛鸣耳宗老明翼氏购得赠余先以佳咏感而致谢
作者：钱谦益
朝代：明
体裁：七言律诗

独鹤仍从海上来，柴门还为羽衣开。丹丘信隔犹凝望，紫府书通便却回。顾影似怜曾舞雪，返魂应逐未残梅。仙家骐骥非凡骨，寄谢诗人莫漫猜。
癸亥元夕宿汶上
作者：钱谦益
朝代：明
体裁：七言律诗

薄霭春泥黯黯吹，一灯风雨夜何其。愁依短檠听更漏，闷拨寒炉记岁时。好景良宵浑弃掷，暗尘明月费寻思。猜残灯谜无人解，何处平添两鬓丝。
癸卯中夏六日重题长句二首
作者：钱谦益
朝代：明

漫漫长夜独悲歌，孤愤填胸肯自磨。敌对灾星凭酒伯，破除愁垒仗诗魔。逢人每道君休矣，顾影还呼汝谓何。欲共老渔开口笑，商量何处水天多。百篇学杜拟商歌，墨沈频将渍泪磨。世难相寻如鬼疰，国恩未报是心魔。射潮霸主吾衰矣，观井仙人奈老何？取次长谣向空阔，江天云物为谁多？
癸卯中夏六日重题长句二首·其一
作者：钱谦益
朝代：明
体裁：七言律诗

漫漫长夜独悲歌，孤愤填胸肯自磨。敌对灾星凭酒伯，破除愁垒仗诗魔。逢人每道君休矣，顾影还呼汝谓何。欲共老渔开口笑，商量何处水天多。
癸卯中夏六日重题长句二首·其二
作者：钱谦益
朝代：明
体裁：七言律诗

百篇学杜拟商歌，墨沈频将渍泪磨。世难相寻如鬼疰，国恩未报是心魔。射潮霸主吾衰矣，观井仙人奈老何？取次长谣向空阔，江天云物为谁多？
癸未元日
作者：钱谦益
朝代：明
体裁：七言律诗

江天海日自新正，宫柳春条淑气生。花鸟房栊看旋好，竹梧池馆报初成。禁城云护铜龙晓，阁道风回金虎清。社叟醵钱期诅虏，拟储昔酒贺升平。
癸未四月吉水公总宪诣阙诒书辇下知已及二三及门谢绝中朝寝阁启事慨然书怀因成长句四首·其一
作者：钱谦益
朝代：明
体裁：七言律诗

青镜霜毛叹白纷，东华尘土懒知闻。馀光乍可从人借，乞火何当向子分。老去始谙鱼鸟性，穷来长傍鹿麋群。绝交莫笑嵇康懒，即是先生誓墓文。
癸未四月吉水公总宪诣阙诒书辇下知已及二三及门谢绝中朝寝阁启事慨然书怀因成长句四首·其三
作者：钱谦益
朝代：明
体裁：七言律诗

四朝天放一遗民，梧下松閒岸葛巾。仕路揶揄诚有鬼，相门洒埽岂无人。云皴北岭山如黛，月浸西湖水似银。东阁故人金谷友，肯将心迹信沈沦。
癸未四月吉水公总宪诣阙诒书辇下知已及二三及门谢绝中朝寝阁启事慨然书怀因成长句四首·其二
作者：钱谦益
朝代：明
体裁：七言律诗

垂帘隐几坐昏朝，引镜摊书意象遥。香序可堪论甲煎，弹文谁敢證甘蕉。三眠柳解支憔悴，九锡花能破寂寥。信是子公多气力，帝城无梦莫相招。
癸未四月吉水公总宪诣阙诒书辇下知已及二三及门谢绝中朝寝阁启事慨然书怀因成长句四首·其四
作者：钱谦益
朝代：明
体裁：七言律诗

虚堂长日对空枰，择帅流闻及外兵。玉帐更番饶节钺，金瓯断送几书生。骊山旧匣埋荒草，谯国新书废短檠。多谢群公慎推举，莫令人笑李元平。
癸未除夕
作者：钱谦益
朝代：明
体裁：七言律诗

三年病起埽愁眉，恰似如皋一笑时。渐喜闺门欢有绪，剧怜海宇乱如丝。升平节物椒花在，感激心情腊酒知。莫讶骰盘争喝遣，要将连掷赌王师。
癸酉元旦
作者：钱谦益
朝代：明
体裁：七言律诗

寿觞初举日曈昽，贺客骈阗燕喜重。罗雀惊飞门屏外，垂鱼拜舞寝庭中。流年荏苒看儿长，报国逡巡愿岁丰。奏罢绿章占气象，墙隅遥望朵云红。
登始信峰回望石笋矼
作者：钱谦益
朝代：明

三十六峰拔地涌，此峰跂之才及踵。临深为高地使然，附娄翻能瞰高冢。松枝悬度势猎猎，略彴孤骞风傱傱。石径曾无飞鸟度，茅庵尚有残雪拥。上视近天心气肃，下临无地魂魄悚。平铺万状尽云练，幻出千岚似丘垄。逦迤回望石徇矼，万峰矗矗攒穹苍。故知造化善戏剧，遂使鬼物齐开张。破碎虚空作苑囿，抟捖厚士成圭璋。孤撑扶陷互相诡，妥伏蹙斗不可详。益州二笋何微眇，天平万笏空回翔。起视大壑限寻丈，却立万仞凭堵墙。高陵巨谷堆众皱，都邑岭陆分毫芒。篆云一点出九子，突烟片缕回池阳。心骇神移耳目怠，积苏累块今安在。中天惝恍游化人，步地苍茫穷竖亥。锥凿将无死浑沌，刻画何当罪真宰。经营团辞记灵异，忽漫执笔成晦昧。眼看夕阳信奇绝，安知夜半不迁改。笑杀沤区刻剑人，但认一沤作黄海。
登始信峰回望石笋矼
作者：钱谦益
朝代：明
体裁：古风

三十六峰拔地涌，此峰跂之才及踵。临深为高地使然，附娄翻能瞰高冢。松枝悬度势猎猎，略彴孤骞风傱傱。石径曾无飞鸟度，茆庵尚有残雪拥。上视近天心气肃，下临无地魂魄悚。平铺万状尽云练，幻出千岚似丘垄。逦迤回望石笋矼，万峰矗矗攒穹苍。故知造化善戏剧，遂使鬼物齐开张。破碎虚空作苑囿，抟捖厚土成圭章。孤撑扶陷互相诡，妥伏蹙斗不可详。益州二笋何微眇，天平万笏空回翔。起视大壑限寻丈，却立万仞凭堵墙。高陵巨谷堆众皱，都邑岭陆分毫芒。篆云一点出九子，突烟片缕回池阳。心骇神移耳目怠，积苏累块今安在。中天惝恍游化人，步地苍茫穷竖亥。锥凿将无死浑沌，刻画何当罪真宰。经营团辞记灵异，忽漫执笔成晦昧。眼看夕阳信奇绝，安知夜半不迁改。笑杀区区刻剑人，但认一沤作黄海。
登封歌为王岕庵赠其尊人
作者：钱谦益
朝代：明
体裁：古风

主称千金客奉酬，高歌击筑燕市头。道心篱下见黄菊，侠气霜前凌素秋。羡君长髯不碌碌，每笑腐儒何狗曲。秋原侠少输臂鹰，春社儿郎解分肉。嵩山王屋旧天坛，小驻人閒亦未难。他时天子登封日，投谒惊看靖长官。
登炼丹台归宿天海
作者：钱谦益
朝代：明
体裁：古风

是日日御薄下春，万里一碧澄秋容。炼丹台阳访丹室，斗绝下瞰冯夷宫。灵区占据宜神物，阴雨穿穴多蛟龙。何当劫灰养伏火，岂有石室支刚风。頫窥悼慄据棂槛，却倚眩运凭虚空。丹峰香炉屹相向，翠微飞来翼以从。三十六峰离又属，化贸幻出千芙蓉。俛仰堪舆恣枕藉，烟海茫茫天地易。星河错落九天近，日月回周两丸迮。高山矗立群蚁封，巨浸微茫一牛迹。忆昔轩辕铸丹鼎，相度玆台作宫宅。抽添火候资阳乌，采炼阴符用月魄。役使百灵守垆韛，错列千峰俨陛戟。一袭珠函至今在，千年鬼物谁敢扼。天风萧骚日已夕，揽衣欲下心不怿。文楸万木声摵摵，素女清弦响金石。南斗阑干星可摘，安得商飙发两腋，望仙峰顶看月白。
登茅山三首·其一
作者：钱谦益
朝代：明
体裁：七言律诗

便阙虚台已字文，仙山终古属三君。秦王自改人閒臈，梁代空馀岭上云。芝月有光期独采，松风无价许平分。积金连石遗封在，笑杀纷纷蚁子群。
登茅山三首·其三
作者：钱谦益
朝代：明
体裁：七言律诗

飙轮迹在大茅东，逋客依然识旧宫。近岫过云如设色，遥山涌浪欲排空。暮蝉乍歇千林雨，秋笛先催一叶风。回首南朝尘雾里，徒闻宰相在山中。
登茅山三首·其二
作者：钱谦益
朝代：明
体裁：七言律诗

一入华阳隔世氛，天坛真拟见茅君。溪田黯黮流残月，楼观葱笼驻晓云。谷口樵归才出日，洞中棋罢又斜曛。白头未了人閒事，惭愧曾探七诰文。
登齐云岩四首二月晦日循桃花礀历虎岩观真珠泉抵天门宿榔梅庵
作者：钱谦益
朝代：明
体裁：七言律诗

梯回磴复蹑云根，白岳居然配极尊。地折井干窥帝座，厓剜屋霤启天门。累空重甗排松障，界壁飞流破藓痕。石室水池何处所，桃花礀底是仙源。
白叔德操传起废之信遗诗枉讯次韵奉答聊用解嘲
作者：钱谦益
朝代：明
体裁：七言律诗

病躄谁传起废年，开椷一笑晚风前。鸡因惜尾忧濒死，鼠为拖肠怕上天。贡禹冠应惭宿好，子公书肯仗时贤。五湖尽有閒风月，已具鸱夷旧钓船。
白沟河题张于度屋壁
作者：钱谦益
朝代：明
体裁：七言律诗

门外喧喧要路津，荻帘土锉净无尘。夕阳亭下频留客，广柳车中每贮人。北寺生还馀我在，南冠死别累君频。临岐苦语真难忘，郑重车中七尺身。
眼镜篇送张七异度北上公车
作者：钱谦益
朝代：明
体裁：古风

西洋眼镜规璧圆，玻璃为质象絣缘。千年老冰出玉渊，巧匠消冶施刻镌。薄如方空吹轻烟，莹如月魄濯清泉。帷灯帘阁对简编，能使老眼回少年。蝇头虿尾如儿拳，氂虱岂必非轮悬。贾胡赠比黄金千，伴我纶阁今归田。短檠曲几相周旋，无复椽烛煇金莲。兔园敝册齧且穿，�碎雠勘虫鱼篇。此镜失职吾所怜，摩娑三叹夜不眠。张兄偕计北上燕，束刍襚丝当赠鞭。侑以此物非弃捐，如遘美女诒朱铅。万蚁战酣昼日殷，五星明聚夜纬联。春蚕食叶秋毛旋，此镜㸌㸌开盖缠。目光如炬笔如椽，六丁下取奎避躔。春王三月花婵娟，纱灯玉斧听胪传。万言长策贡细旃，阁老次读当御筵。君家金镜此其先，天地章光宜节宣。有镜覆目光乃全，惟皇聪明矅八埏。冕旒蔽明垂邃延，知白守黑通重玄。眼有瘴膜得镜蠲，如灯能照日月偏。并观兼听无愚贤，不见炼石能补天。老农潦倒牛背边，负日欲献无因缘。长歌此诗风谣然，愿君采进重瞳前。
眼镜篇送张七异度北上公车
作者：钱谦益
朝代：明
体裁：古风

西洋眼镜规璧圆，玻璃为质象絣缘。千年老冰出玉渊，巧匠消冶施刻镌。薄如方空吹轻烟，莹如月魄濯清泉。帷灯帘阁对简编，能使老眼回少年。蝇头虿尾如儿拳，氂虱岂必非轮悬。贾胡赠比黄金千，伴我纶阁今归田。短檠曲几相周旋，无复椽烛煇金莲。兔园敝册齧且穿，𥕘碎雠勘虫鱼篇。此镜失职吾所怜，摩娑三叹夜不眠。张兄偕计北上燕，束刍襚丝当赠鞭。侑以此物非弃捐，如遘美女诒朱铅。万蚁战酣昼日殷，五星明聚夜纬联。春蚕食叶秋毛旋，此镜㸌㸌开盖缠。目光如炬笔如椽，六丁下取奎避躔。春王三月花婵娟，纱灯玉斧听胪传。万言长策贡细旃，阁老次读当御筵。君家金镜此其先，天地章光宜节宣。有镜覆目光乃全，惟皇聪明矅八埏。冕旒蔽明垂邃延，知白守黑通重玄。眼有瘴膜得镜蠲，如灯能照日月偏。并观兼听无愚贤，不见炼石能补天。老农潦倒牛背边，负日欲献无因缘。长歌此诗风谣然，愿君采进重瞳前。
瞿五丈星卿挽词四首·其一
作者：钱谦益
朝代：明
体裁：七言律诗

尚书神道俨仪刑，阁老文章照汗青。三世簪缨存旧德，百年箧衍见遗经。山中尚想瞿硎叟，天上仍看傅说星。梦里馺娑何处所，良尝知己勒新铭。
瞿五丈星卿挽词四首·其三
作者：钱谦益
朝代：明
体裁：七言律诗

湖重冈复草芊眠，郁郁西山好墓田。马鬣封茔依丙舍，兔园灯火记丁年。存家笏是先朝赐，誓墓文应后世传。钓水游丘连宰树，乡人加敬拜新阡。
瞿五丈星卿挽词四首·其二
作者：钱谦益
朝代：明
体裁：七言律诗

少年民誉巳清流，晚节孤风更寡俦。宦况萧闲如漫叟，家居恭谨类恬侯。畦蔬过雨亲芟撷，书草篝灯重勘雠。叹息斯人今不作，笭箵自上钓鱼舟。
瞿五丈星卿挽词四首·其四
作者：钱谦益
朝代：明
体裁：七言律诗

衰鬓惊秋叹索居，闲思朋旧转萧疏。登朝剧喜弹冠日，投老相期汗简馀。月白东皋频命酒，花深北郭共巾车。西风老泪凭谁洒，寂寞空斋画纸书。
短歌答博罗韩孟郁博士
作者：钱谦益
朝代：明
体裁：古风

昔年留君醉燕市，东方兵起君归里。今年君官南桥门，我巳久褫头上巾。人生相知苦难见，何异秋鸿与社燕。感君寄我长句诗，怀袖殷勤置君扇。东华茫茫旧尘土，我巳无梦君何诩。花磗日午啼村鸡，铃索萧閒睡鹦鹉。与君俱巳鬓如丝，可忆青山有宿期。广文虽冷官犹在，吴市相寻定几时。
短歌送林铨之吴门
作者：钱谦益
朝代：明
体裁：古风

君不见山阴刘念台，横经籍书门不开。白袍生徒户屦接，釜甑亭午生浮埃。又不见闽客林六长，手持刘札来相访。经年卧病虞山头，三旬九食断还往。林君穷饿良可惜，多君不愧山阴客。萧条襆被何所之，况值天高风急时。昨夜邮中传片纸，清漳孤臣幸不死。君闻此言挥手别，一笑眉閒黄色起。
石涛上人自庐山致萧伯玉书于其归也漫书送之·其七
作者：钱谦益
朝代：明
体裁：七言绝句

国土依然兵燹丛，清斋冥对落花风。陶轮世界频来往，只在维摩手掌中。
石涛上人自庐山致萧伯玉书于其归也漫书送之·其三
作者：钱谦益
朝代：明
体裁：七言绝句

白社遗民剩阿谁，颠仙何处坐围棋。天池御碣浑无恙，多谢天龙好护持。
石涛上人自庐山致萧伯玉书于其归也漫书送之·其九
作者：钱谦益
朝代：明
体裁：七言绝句

纪历何须问义熙，桃源春尽落英知。北窗大有羲皇地，閒和陶翁甲子诗。
石涛上人自庐山致萧伯玉书于其归也漫书送之·其二
作者：钱谦益
朝代：明
体裁：七言绝句

兵尘不上七条衣，刀剑轮边锡杖飞。五老栖贤应有喜，昆明劫外一僧归。
石涛上人自庐山致萧伯玉书于其归也漫书送之·其五
作者：钱谦益
朝代：明
体裁：七言绝句

禅榻茶烟一病身，春风时为扫凝尘。频伽瓶里无馀物，只合擎空饷远人。
石涛上人自庐山致萧伯玉书于其归也漫书送之·其八
作者：钱谦益
朝代：明
体裁：七言绝句

缥囊缃帙劫灰中，火发瞿昙报宅空。抛却此间文字海，愿随龙胜到龙宫。
石涛上人自庐山致萧伯玉书于其归也漫书送之·其六
作者：钱谦益
朝代：明
体裁：七言绝句

多生无着与天亲，七日同为劫外身。饱吃残年须努力，种民天种不多人。
石涛上人自庐山致萧伯玉书于其归也漫书送之·其十
作者：钱谦益
朝代：明
体裁：七言绝句

歌舞西园閟好春，春浮丝竹也生尘。诸天宫殿皆灰烬，帝释何当唤乐神。
石涛上人自庐山致萧伯玉书于其归也漫书送之·其十一
作者：钱谦益
朝代：明
体裁：七言绝句

松圆长老罢论诗，寂寞春晖旧履綦。记取摩挲铜狄处，雒阳城北未多时。
石涛上人自庐山致萧伯玉书于其归也漫书送之·其十三
作者：钱谦益
朝代：明
体裁：七言绝句

回首东亭首重持，望衡对宇定前期。呼鹰台畔频寒食，可忆庞家上冢时。
石涛上人自庐山致萧伯玉书于其归也漫书送之·其十二
作者：钱谦益
朝代：明
体裁：七言绝句

沧海于今果横流，谁凭快阁览神州。三间老屋东西住，尽着元龙在上头。
石涛上人自庐山致萧伯玉书于其归也漫书送之·其十四
作者：钱谦益
朝代：明
体裁：七言绝句

东海扬尘未暂停，馀杭新酒指银瓶。萧郎若肯携家住，又是方平过蔡经。
石涛上人自庐山致萧伯玉书于其归也漫书送之·其四
作者：钱谦益
朝代：明
体裁：七言绝句

五乳峰前旧影堂，依稀莲漏六时香。若为化作军持去，午夜随师入道场。
石田翁画奚川八景图歌
作者：钱谦益
朝代：明
体裁：古风

吾祖旧题奚川景，石翁为作奚川图。广陵封君好事者，金陵购得归于吾。揩摩老眼细瞪视，夜枕不寐朝忘餔。恍惚移身入画里，故园乔木风景殊。先从江村见小市，诛茅盖瓦互架铺。洞庭虾菜朝走集，新丰鸡鸭暮识涂。杨柳微风飏酒帜，杏花小雨提村沽。市旁石桥枕江卧，红栏绿浪临交衢。青箬裹盐来浦溆，绿荷包饭归菰芦。烝徒欣欣如有喜，倘免厉涉群欢呼。茅屋沧洲自映带，书声渔唱相萦纡。江流无声清夜永，有人引书仍挈壶。蟹舍中閒访隐逸，牛栏西畔寻生徒。原隰坡陀似山麓，行人彳亍通樵苏。千回万抱风气密，中有兆域开青乌。帝乡白云封宰树，长江落日悬龟趺。流泉夕阳昔相度，江流地势原相扶。柳溪竹里閒阡陌，筑室穿池连路隅。竹深堂高日清閟，琴剑彝鼎罗氍毹。纸窗摊书宿灯火，石鼎联句皆笙竽。堂中高咏者谁子，得非草窗东谷无。此图盘礴非草草，想见阁笔还操觚。有竹庄中好宾主，寒冰栗玉清眉须。携画归来水月舫，兄弟赏鉴频叹吁。收藏岂乏牙签插，爱惜宁将寒具洿。清平之世忠孝家，有此识字耕田夫。吾祖风流良可继，子孙不耕且读何其愚。呜呼，不耕且读何其愚。
石笋矼
作者：钱谦益
朝代：明
体裁：古风

黄帝上升后，灵山忽涌濆。化成千尺峰，乃是双石笋。诡异穷堪舆，象滋靡域畛。幻化石有灵，包解笋无尽。危矼如防盛，列石类栏楯。锐如浮图矗，鑯如剑戟展。阔如波涛散，蹙如篆籀紧。或属而骆驿，连迮复徐引。或宫而障围，撑拄匪囚僒。或如经天星，未及尺而陨。或如灵胡掌，襞裂地为坟。象物总杂糅，攫搏互駮舛。大地刻玲珑，神匠碎齑粉。琢镂鬼尽惊，奇谲天亦哂。我来陟此冈，凭高数嶾嶙。指顾眩景光，心目困摭捃。西北山中折，势与削成准。沆砀仙都出，青缥翠微近。庐江画衣带，池阳堆庾囷。虚烟长蔼蔼，人语或殷殷。侧足临大荒，倾耳扣虚牝。片石投下空，䃔䃧似雷霣。中天腐骨轻，下界夕阳隐。生年厄枯䈙，世事丛苞稹。安知石能言，不以我为箘。
石镜
作者：钱谦益
朝代：明
体裁：七言律诗

石镜尘埋锦树空，珊瑚笔格卧墙东。山喧海闹篱门外，燕乳莺啼环堵中。授简儿看玄草白，馌耕妇插野花红。香莲扁豆催诗好，还许排年饷老翁。
砚山诗为华山道开上人赋
作者：钱谦益
朝代：明
体裁：五言律诗

云生摇笔处，月驻点经时。砚北何人见，壶中自可窥。坡陀悬石鼓，空翠涌天池。举似华山老，莲峰倘在玆。
碧云寺
作者：钱谦益
朝代：明

丹青台殿起层层，玉砌雕闹取次登。
禁近恩波蒙葬地，内家香火傍掸灯。
丰碑巨刻书元宰，碧海红尘问老僧。
礼罢空王三叹息，自穿萝径拄孤藤。
碧云寺
作者：钱谦益
朝代：明
体裁：七言律诗

丹青台殿起层层，玉磶雕阑取次登。禁近恩波蒙葬地，内家香火傍禅灯。丰碑钜刻书元宰，碧海红尘问老僧。礼罢空王三叹息，自穿萝径拄孤藤。
碧云寺
作者：钱谦益
朝代：明

丹青台殿起层层，玉磶雕阑取次登。禁近恩波蒙葬地，内家香火傍禅镫。丰碑钜刻书元宰，碧海红尘问老僧。礼罢空王三叹息，自穿萝径拄？藤。
示藏社介丘道人兼识乩神降语
作者：钱谦益
朝代：明
体裁：七言律诗

长干藏社结长期，雪柱冰棱扣击时。横埽葛藤谈满字，细寻行墨问三伊。并舟分月人皆见，两镜交光汝莫疑。珍重天宫催结集，犍锥声已报须弥。
禅关策进诗有示
作者：钱谦益
朝代：明
体裁：七言律诗

漫天画地鬼门同，禅板蒲团在此中。遍体锒铛能说法，当头白刃解谈空。朝衣东市三生定，悬鼓西方一路通。大小肇师君会否，莫将醒眼梦春风。
禊后五日浴汤池留题四绝句·其一
作者：钱谦益
朝代：明
体裁：七言绝句

香溪禊后试温汤，寒食东风谷水阳。却忆春衫新浴后，窃黄浅绛道家装。
禊后五日浴汤池留题四绝句·其三
作者：钱谦益
朝代：明
体裁：七言绝句

沐浴频看称意身，刈兰赠药想芳春。凭将一掬香泉水，喷向茸城洗玉人。
禊后五日浴汤池留题四绝句·其二
作者：钱谦益
朝代：明
体裁：七言绝句

山比骊山汤比香，承恩并浴少鸳鸯。阿瞒果是风流主，妃子应居第一汤。
禊后五日浴汤池留题四绝句·其四
作者：钱谦益
朝代：明
体裁：七言绝句

齐心同体正相因，䘠濯何曾是两人。料得盈盈罗袜步，也应抖擞拂香尘。
禾髯遣饷醉李内人开函知为徐园李也戏答二绝句·其一
作者：钱谦益
朝代：明
体裁：七言绝句

醉李根如仙李深，青房玉叶漫追寻。语儿亭畔芳菲种，西子曾将疗捧心。
禾髯遣饷醉李内人开函知为徐园李也戏答二绝句·其二
作者：钱谦益
朝代：明
体裁：七言绝句

不待倾筐写盎盆，开笼一颗识徐园。新诗错比来禽帖，赢得妆台一笑论。
秋夕燕誉堂话旧事有感
作者：钱谦益
朝代：明
体裁：七言律诗

东虏游魂三十年，老夫双鬓更皤然。追思贳酒论兵日，恰是凉风细雨前。埋没英雄芳草地，耗磨岁序夕阳天。洞房清夜秋灯里，共简庄周说剑篇。
秋日曝书得鹤江生诗卷题赠四十四韵
作者：钱谦益
朝代：明
体裁：古风

老大归空门，沉心研内典。钞解首楞严，目眵指亦茧。诗筒如束笋，堆案不遑展。虫蚀每成字，蛛网旋生藓。今年中秋日，十轴粗告藏。暇日理素书，秋阳晒残卷。鹤江一编诗，宛然在箧衍。快读三四章，老眼霍如洗。得意手欲笑，沉吟须尽撚。君诗有远体，拂拭忌脓腆。素心苦刻砻，烦嚣务裁揃。咏怀多短章，雅谈学古选。么弦叶孤桐，清音自婉转。乐府怀讽谕，定哀托微阐。将希长庆风，庶遵仲初撰。今体非繁芿，蓄意聊拨遣。望尘绝投献，当筵谢酬饯。俗音忘平和，慆垭任乖舛。雪山妙歌声，清净复柔软。蔼蔼春空云，白衣见舒捲。苍苍蒹葭水，绿波正清浅。以此知其人，金寒泽有铣。董帷繁露滋，郑圃冷风善。徒步走秦州，单衣不装襺。留滞嗤贾胡，高吟忘重趼。叹息岐阳狩，怅望空同辇。临洮牧马骄，渔阳突骑殄。原庙仰衣冠，新丰忆鸡犬。吟成嗌独哽，歌罢泪双泫。吁嗟十年来，诗家炽坛墠。弇甲自言尊，迹厹互相践。土龙务睒旸，涂车逞靷韅。枝叶争挦扯，糟醨共沉湎。独抱朱丝弦，褐被甘偃蹇。视彼一吹吷，岂惜知音鲜。嗟余老慵惰，词场罢蒐狝。无能立赤帜，为君署禁扁。吟赏徒自知，媕婀向谁辨。敢云过屠门，大嚼快永隽。题诗刻苕华，聊用别瓀碝。萧辰将戒寒，遗民在沟畎。新诗何用多，残年共须勉。君如终念我，一水会乘艑。荒村红豆庄，寒灯为君剪。
秋日杂诗二十首·其一
作者：钱谦益
朝代：明
体裁：古风

更残响檐溜，始知是秋雨。滴沥差可人，荒阶咽蛩语。迢迢鸡后鸣，漏刻浩难数。重温秋衾梦，今宵又何许。閒愁来何从，残梦去无绪。翻经义未了，聊可排尘虑。老喜尝新粇，寒思理旧絮。稽首念佛恩，焚香礼昏莫。
秋日杂诗二十首·其七
作者：钱谦益
朝代：明
体裁：古风

汉东涌楼阁，庄严永明师。挥手弃山河，大梁一布衣。
秋日杂诗二十首·其三
作者：钱谦益
朝代：明
体裁：古风

霜风掠平芜，秋原骄雉兔。笠夫戴皮冠，麦场晒猎具。短袖裹老拳，闷如锁穷裤。扶杖看秋空，指点呼鹰处。
秋日杂诗二十首·其九
作者：钱谦益
朝代：明
体裁：古风

衰晚寡末契，但论饮食交。冯老今则亡，餔啜伤老饕。白首拉红裙，弓兵满六桥。画师补此景，可以当大招。
秋日杂诗二十首·其二
作者：钱谦益
朝代：明
体裁：古风

长夏苦毒热，早秋怯骤凉。皇天无中气，端居自徬徨。昨宵飓风作，海鸟群悽惶。六鹢整毛羽，退飞正翱翔。
秋日杂诗二十首·其二十
作者：钱谦益
朝代：明
体裁：古风

旁行侧理纸，堆积秋兴编。发兴巳亥秋，未卜断手年。元和只一颂，唐雅才二篇。买菜良自哂，终任鱼蠹穿。夕阳听渔笛，呜咽悲远天。相将捞鱼虾，高歌同扣舷。
秋日杂诗二十首·其五
作者：钱谦益
朝代：明
体裁：古风

唐天憎杜陵，流落穷白头。又令笺注徒，千载生瘢疣。至今馂腐儒，钻穴死不休。太白自长啸，槌碎黄鹤楼。文章亦引业，抚卷心悠悠。
秋日杂诗二十首·其八
作者：钱谦益
朝代：明
体裁：古风

传家五百载，百卷宗镜书。莫欺粟散王，寄报良亦殊。
秋日杂诗二十首·其六
作者：钱谦益
朝代：明
体裁：古风

北山磨镜翁，缚茅山之畔。绳床背泥灶，光净照潭面。日旰酌白酒，自唱残唐传。炊茶热松子，松风飏蕉扇。薄莫送我归，前村指竹箭。
秋日杂诗二十首·其十
作者：钱谦益
朝代：明
体裁：古风

梦得朱噣书，旁行写复复。不辨科斗文，神官为我读。醒闻秋窗雨，送喜声簇簇。快哉诸天宫，下雨成珠玉。
秋日杂诗二十首·其十一
作者：钱谦益
朝代：明
体裁：古风

华首上座来，锡带罗浮雨。秋风藏衫袂，肃肃条衣举。俯躬道国恩，敛容称故主。三代去已远，礼乐吾谁与。獧獧沸唇儿，安知歌相鼠。
秋日杂诗二十首·其十七
作者：钱谦益
朝代：明
体裁：古风

尹二淡荡人，好为竹枝歌。江干残雪后，春浅水微波。吹笛看群山，那山出云多。李三爱此词，侧帽长吟哦。兴酣为点染，泼墨生烟萝。江上无两人，风月皆蹉跎。今人则已矣，古人复如何。
秋日杂诗二十首·其十三
作者：钱谦益
朝代：明
体裁：古风

田畴酹刘虞，陨绝卧草莱。身仆目犹视，沈痛彻胔骸。称娖罗前行，传呼使君来。劳苦如生平，弹指叹且衰。鸡酒饮啖尽，挥手还夜台。子春志益坚，坐看五楼灰。馀智灭乌丸，少试囊底才。子年神仙人，斯言岂齐谐。萧辰展残书，鸣叶落空阶。正忆幽并路，筋骨斗风开。
秋日杂诗二十首·其十九
作者：钱谦益
朝代：明
体裁：古风

吾徒刘渔仲，漳海一怪民。尊己卧百尺，藐人直半文。但求一人知，不顾举世嗔。石斋礼法人，天刑戒谆谆。洒泣作刘招，未死招其魂。西陵短冯生，卓荦亦等伦。乱世干网罗，佣雇全其身。举举鲜华子，蒙头灰涸尘。吾衰失二子，趻踸嗟半人。冯生盍归来，从我东海滨。
秋日杂诗二十首·其十二
作者：钱谦益
朝代：明
体裁：古风

春秋书遂灭，斋戍屯貔貅。视彼六族氏，灭没同蛔蝣。一夕醉戍酒，刲肠穴其头。自古斩肄馀，有此报雪不。得无齐君臣，创钜思愆尤。谢过三亡国，用以伯诸侯。我欲竟此编，炷燥添膏油。秋灯吐长芒，短发风飕飕。
秋日杂诗二十首·其十五
作者：钱谦益
朝代：明
体裁：古风

圣人必前知，卓哉明高皇。天文清分野，两戒分针芒。躔度起斗牛，天街肃垣墙。篇终载箕尾，尾闾慎堤坊。眇然龟鱼星，海底沉微茫。卓荦世史书，臣浚提正纲。中夏区鱼白，亘古界阴阳。石室閟光怪，化为鱼鸟章。高秋风雨多，夜起视袭藏。
秋日杂诗二十首·其十八
作者：钱谦益
朝代：明
体裁：古风

落落湖海士，奋然谈握奇。三载邈声尘，宿昔梦见之。或云赴海死，抱石与世辞。或云尽室去，沧波逐鸱彝。人生七尺躯，龙蠖无端倪。弦高为郑商，申公窃夏姬。岂如缚足雀，掣线还故枝。世界自寥廓，吾师欲居彝。东方君子国，宛在天一涯。
秋日杂诗二十首·其十六
作者：钱谦益
朝代：明
体裁：古风

山城瞰秋窗，雉堞半在几。山僮放纸鸢，呼风应阶圯。尚父栖石室，垂竿尚湖水。信国北渡还，海道亦由此。父老都不知，但指蕲王垒。金山鼙鼓声，殷殷潮河里。
秋日杂诗二十首·其十四
作者：钱谦益
朝代：明
体裁：古风

滔滔新莽世，人抱巾帼丑。谁歌平陵东，东海一嫠妇。痛子誓报仇，倾赀市刀酒。升堂缚县宰，刲屠若猪狗。聚众据海曲，亡命竞奔走。吕母称将军，部曲如臂肘。赤眉青犊兵，东海作渊薮。母死馀众昌，渐台蹴威斗。我叙诛莽功，阿母实魁首。赤符天所授，青史人谁剖。云台四七人，我欲跻某某。上有刘伯升，下有吕氏母。
秋日杂诗二十首·其四
作者：钱谦益
朝代：明
体裁：古风

破树仗天风，簸顿埽我垣。风伯不汝贳，倒穴拔其根。清晨启蓬户，小草仍当门。
秋水阁记
作者：钱谦益
朝代：明

阁于山与湖之间，山围如屏，湖绕如带，山与湖交相袭也。虞山，嶞山也。蜿蜒西属，至是则如密如防，环拱而不忍去。西湖连延数里，缭如周墙。湖之为陂为寖 者，弥望如江流。山与湖之形，经斯地也，若胥变焉。阁屹起平田之中，无垣屋之蔽，无藩离之限，背负云气，胸荡烟水，阴阳晦明，开敛变怪，皆不得遁去豪末。
阁既成，主人与客，登而乐之，谋所以名其阁者。
主人复于客曰：“客亦知河伯之自多于水乎？今吾与子亦犹是也。尝试与子直前楹而望，阳山箭缺，累如重甗。吴王拜郊之 台，已为黍离荆棘矣。逦迤而西，江上诸山，参错如眉黛，吴海国、康蕲国之壁垒，亦已荡为江流矣。下上千百年，英雄战争割据，杳然不可以复迹，而况于斯阁 欤？又况于吾与子以眇然之躯，寄于斯阁者欤？吾与子登斯阁也，欣然骋望，举酒相属，已不免哑然自笑，而何怪于人世之还而相笑与？”
客曰：“不然。于天地之间有山与湖，于山与湖之间有斯阁，于斯阁之中有吾与子。吾与子相与晞朝阳而浴夕月，钓清流而弋高风，其视人世之区区以井蛙相跨峙而以腐鼠相吓也为何如哉？吾闻之，万物莫不然，莫不非。因其所非而非之，是以小河伯而大海若，少仲尼而轻伯夷，因其所然而然之，则夫夔蚿之相怜，鯈鱼之出游，皆动乎天机而无所待也。吾与子之相乐也，人世之相笑也，皆彼是之两行也，而又何间焉？”
主人曰：“善哉！吾不能辩也。”姑以秋水名阁，而书之以为记。崇祯四年三月初五日。
秦淮水亭逢旧挍书赋赠十二首·其一
作者：钱谦益
朝代：明
体裁：七言绝句

不裹宫妆不女冠，相逢只作道人看。水亭十月秦淮上，作意西风打面寒。
秦淮水亭逢旧挍书赋赠十二首·其七
作者：钱谦益
朝代：明
体裁：七言绝句

锁裤弓鞋总罢休，烛灰蚕死恨悠悠。思量拥髻悲啼夜，若个情人不转头。
秦淮水亭逢旧挍书赋赠十二首·其三
作者：钱谦益
朝代：明
体裁：七言绝句

旗亭宫柳锁朱扉，官烛膏残别我归。今日逢君重记取，横波光在旧罗衣。
秦淮水亭逢旧挍书赋赠十二首·其九
作者：钱谦益
朝代：明
体裁：七言绝句

贝叶光明佛火青，贯花心口不曾停。侬家生小能持诵，鹦鹉亲歌般若经。
秦淮水亭逢旧挍书赋赠十二首·其二
作者：钱谦益
朝代：明
体裁：七言绝句

妆阁书楼失绛云，香灯绣佛对斜曛。临风一语凭相寄，红豆花前每忆君。
秦淮水亭逢旧挍书赋赠十二首·其五
作者：钱谦益
朝代：明
体裁：七言绝句

棋罢歌残抱影眠，冰床雪被旧因缘。如今老去翻惆怅，重对残釭说往年。
秦淮水亭逢旧挍书赋赠十二首·其八
作者：钱谦益
朝代：明
体裁：七言绝句

金字经残香母微，啄铃红觜语依稀。新裁道服莲花样，也学雕笼旧雪衣。
秦淮水亭逢旧挍书赋赠十二首·其六
作者：钱谦益
朝代：明
体裁：七言绝句

瘦沈风狂可奈何，情痴只较一身多。荒坟那有相思树，半死枯松伴女罗。
秦淮水亭逢旧挍书赋赠十二首·其十
作者：钱谦益
朝代：明
体裁：七言绝句

高上青天低下泉，邻家女伴似秋千。金经半卷千声佛，消得西堂一穗烟。
秦淮水亭逢旧挍书赋赠十二首·其十一
作者：钱谦益
朝代：明
体裁：七言绝句

水沉烟寂妙香清，玉骨冰心水观成。弹指五千经藏转，青莲花向舌根生。
秦淮水亭逢旧挍书赋赠十二首·其十二
作者：钱谦益
朝代：明
体裁：七言绝句

投老心期结净瓶，目消笺注讲金经。诸天围绕君应看，共向针锋列坐听。
秦淮水亭逢旧挍书赋赠十二首·其四
作者：钱谦益
朝代：明
体裁：七言绝句

目笑参差眉语长，无风兰泽自然香。分明十四年来梦，是梦如何不断肠。
秦淮花烛词十首为萧孟昉作·其一
作者：钱谦益
朝代：明
体裁：七言绝句

柳市春风荡玉钩，香车宝马簇红楼。凤箫声里秦淮月，偏照唐家紫绮裘。
秦淮花烛词十首为萧孟昉作·其七
作者：钱谦益
朝代：明
体裁：七言绝句

十五盈盈比莫愁，将雏一曲倚箜篌。莫辞年少矜夫婿，珍重生儿字阿侯。
秦淮花烛词十首为萧孟昉作·其三
作者：钱谦益
朝代：明
体裁：七言绝句

桃叶初回阊阖风，圆珰方绣敚春红。都人传说新妆好，□□分明出汉宫。
秦淮花烛词十首为萧孟昉作·其九
作者：钱谦益
朝代：明
体裁：七言绝句

绣佛幡前祝梦熊，金光夫妇宿因同。朝来鬒发临妆镜，早有明珠现髻中。
秦淮花烛词十首为萧孟昉作·其二
作者：钱谦益
朝代：明
体裁：七言绝句

花合花开昼夜知，圆生香树长新枝。道人不解人间事，只道诸天花烛时。
秦淮花烛词十首为萧孟昉作·其五
作者：钱谦益
朝代：明
体裁：七言绝句

泼墨摊书香每迟，斗爪才了又徵诗。清心玉映堪题品，林下风怀更有谁。
秦淮花烛词十首为萧孟昉作·其八
作者：钱谦益
朝代：明
体裁：七言绝句

生儿那可不如孙，壁月璚枝总莫论。娇小未知吴苑路，梦肠何事绕阊门。
秦淮花烛词十首为萧孟昉作·其六
作者：钱谦益
朝代：明
体裁：七言绝句

香奁申旦戒鸡鸣，欲觅封侯少妇情。敕断侍儿歌子夜，洞房齐唱豫章行。
秦淮花烛词十首为萧孟昉作·其十
作者：钱谦益
朝代：明
体裁：七言绝句

春浮春色在花前，汤饼筵开抱送年。摩顶不须求宝志，老夫斟雉是彭篯。
秦淮花烛词十首为萧孟昉作·其四
作者：钱谦益
朝代：明
体裁：七言绝句

圆黄散黛笑倾城，眉妩何曾学画成。十二珠帘春半捲，三山天下自盈盈。
秦淮花烛词四首·其一
作者：钱谦益
朝代：明
体裁：七言绝句

宝马香车火树中，沉香甲煎燎霜空。渡头花烛催桃叶，午夜秦淮一水红。
秦淮花烛词四首·其三
作者：钱谦益
朝代：明
体裁：七言绝句

冰弦三叠奏琴心，双舞胎仙和好音。莫鼓人间求凤曲，远山那得似青琴。
秦淮花烛词四首·其二
作者：钱谦益
朝代：明
体裁：七言绝句

宝镜台前玉树枝，绮疏朝日晓妆迟。梦回五色江郎笔，一夜生花试画眉。
秦淮花烛词四首·其四
作者：钱谦益
朝代：明
体裁：七言绝句

翻罢阴符香篆阑，洞房银烛辟轻寒。灯前壁上芙蓉色，总向金莲影里看。
移居八首·其一
作者：钱谦益
朝代：明
体裁：七言律诗

残生天与慰途穷，是处云霞媚此翁。卜宅已居青嶂里，移家仍在翠微中。映门杨柳萋迷绿，罨户桃花匼匝红。但放秦人鸡犬去，也应识路似新丰。
移居八首·其七
作者：钱谦益
朝代：明
体裁：七言律诗

榆柳交加灌木清，携家卜筑就黄莺。何当折阅千金价，但爱閒关百啭声。月下有人谙摸曲，花閒几处合吹笙。老夫更向春风笑，断送频年反舌鸣。
移居八首·其三
作者：钱谦益
朝代：明
体裁：七言律诗

倾筐倒庋正纷然，瓮酱瓶齑亦播迁。稚子提携收茗具，小姬摒当拾筝弦。长须赤脚分鱼艇，白犬丹鸡配鹤船。若比洪厓作图绘，便教人说是登仙。
移居八首·其二
作者：钱谦益
朝代：明
体裁：七言律诗

未剪茅茨一亩宫，斩新书架插西东。䙰䙕自笑般姜鼠，堆积人嗤蝜蝂虫。典库收藏三箧在，巾箱装载五车同。缥囊缃帙纷如画，好著移居物色中。
移居八首·其五
作者：钱谦益
朝代：明
体裁：七言律诗

负郭茅堂荫女萝，考槃仍在此岩阿。亦知礀户西山少，其奈莺声北岭多。垂柳池台邀好客，落花弦管迟娇歌。西园明月东轩酒，双鬓萧骚尽折磨。
移居八首·其八
作者：钱谦益
朝代：明
体裁：七言律诗

北山如玦抱吾庐，近市依然隐者居。却埽何须愁剥喙，萧閒并可谢樵渔。日斜竹礀收棋局，月照苔阶把道书。有宅一区吾事足，客嘲扬子定何如。
移居八首·其六
作者：钱谦益
朝代：明
体裁：七言律诗

郊居市隐各萧閒，阜背溪回只此山。杜氏草堂元两地，陆家老屋总三閒。水南还往缘行药，云北经过亦闭关。共是仙源人未识，碧桃花外即尘寰。
移居八首·其四
作者：钱谦益
朝代：明
体裁：七言律诗

松楸少别泪沾裾，况是清明挂纸馀。邻里依依留马牧，诸生落落从牛车。装轻使鹤移家具，僮乏教猿守库书。回首墓门初日里，杏园如雪柳烟疏。
移居半野堂
作者：钱谦益
朝代：明

残生天与慰途穷，是处云霞媚此翁。卜宅已居青嶂里，移家仍在翠微中。映门杨柳萋迷绿，掩户桃花合匝红。但放秦人鸡犬去，也应识路似新丰。
程将军挽词
作者：钱谦益
朝代：明
体裁：七言律诗

据鞍横海剧论兵，柳市花宫任借名。三矢何曾悲老大，一钱岂但直生平。歌姬零落吹篪去，门客凄凉乞食行。至竟英雄埋骨处，白杨塞草亦芜城。
立春日喜萧季公却回兼示伯玉孟阳次除夕韵
作者：钱谦益
朝代：明
体裁：七言律诗

江天岁晚忆孤蓬，却喜回舟似剡中。将子能来如暮雪，与君俱到有春风。数株嫩蕊催头白，一握衰颜发酒红。扶杖策驴看我辈，画图应在谷林东。
竹溪草堂歌为宝应李子素臣作
作者：钱谦益
朝代：明
体裁：古风

君不见唐家中叶寿命昌，帝降八宝镇楚方。光气郁郁天市墙，昭回天汉连维扬。仙李盘根告厥祥，长庚散翼垂寒芒。三壬罗腹贮三仓，天心月胁穿肺肠。九琮五玉森圭璋，伫候上帝开总章。海青高飞翎雀翔，觚棱尘碎金雀伤。罗㬋啖日阳乌忙，炎风朔雪成灰场。白虹潦天朔吹狂，薄游击筑燕市旁。卷衣秦女辞宫妆，歌残漏月音恻怆。龙胡上天不我将，呼风鸟啼金粟冈。龙蟠空曲熊罴藏，玉泉朱鱼鳞鬣扬。腐儒瘦马泪渍裳，回瞻佳气行傍徨。归来散发箕山阳，射阳湖畔筑草堂。箕山堕蜀周如防，挂瓢饮犊犹相望。风吹树瓢响仓琅，披襟抱膝思虞唐。名园箓竹如南塘，绿云百亩欺筼筜。高梧深柳矗队行，前迎后却朝竹王。白毛布地血雨创，此中白日思上皇。萧晨清夜开竹房，晋贤唐逸来命觞。碧藓绿影压书床，红镫一滴兰膏光。凉风萧閒吹缥缃，明玕屋角鸣笙簧。清商一部回檐廊，玉鱼剑佩交铿锵。主人雒诵何琅琅，金春玉应参宫商。捎云交响双凤皇，和以发明并幽昌。摇风猎猎万籁张，长竽击戛纷旗枪。王良策马骑龙骧，云旓羽纛影颉颃。瓦振帛裂天低昂，奔涛跋浪撼屋梁。退飞六鹢叫鵚鸧，迅扫尘壒回沧浪。少焉明月生东厢，得风而笑竹亦忘。斫青削玉开珠囊，丹青翰简手勘量。大书甲子依柴桑，载记黑白标朱黄。千年筠竹新粉香，抽空掷笔凌秋霜。端门宝书今不亡，春秋素臣竹素长，老夫髦矣吾子强。
笼鹅曲四首示水榭旧宾客·其一
作者：钱谦益
朝代：明
体裁：七言绝句

午夜宫花绝命词，锁签声急漏声迟。书生一霎懵腾梦，恰似鹅笼酒醒时。
笼鹅曲四首示水榭旧宾客·其三
作者：钱谦益
朝代：明
体裁：七言绝句

氍毹月冷画堂空，浪蕊飘花一瞬中。锦帐金盘何处所，可怜赢得旧鹅笼。
笼鹅曲四首示水榭旧宾客·其二
作者：钱谦益
朝代：明
体裁：七言绝句

笼窗啼绝夜乌声，珠履萧条翠袖行。惟有昔时阳羡路，鹅笼犹识旧书生。
笼鹅曲四首示水榭旧宾客·其四
作者：钱谦益
朝代：明
体裁：七言绝句

浅绛衣衫莲叶巾，近前丞相不须嗔。书生未省长瞑去，只为鹅笼别有人。
答嘉善夏雪子枉寄兼订见过二首·其一
作者：钱谦益
朝代：明
体裁：七言律诗

清文丽句满奚囊，吴越才人敢雁行。初日芙蓉谢康乐，月中杨柳孟襄阳。莲花漏点清宵雨，贝叶经翻静室香。闻道孤山新结隐，秪应配食水仙王。
答嘉善夏雪子枉寄兼订见过二首·其二
作者：钱谦益
朝代：明
体裁：七言律诗

汗竹溪藤卷帙纷，千金敝帚漫云云。百年自笑吾攻愧，后世还期子定文。阁涌诸峰山有月，窗含半野水如云。傍檐乾鹊何时噪，洒埽先除蔽榻尘。
答新安方望子投诗枉访
作者：钱谦益
朝代：明
体裁：七言律诗

茧穴鸡窠正怯寒，清晨剥啄响阑干。采诗旧触中原怒，和曲新缘下里欢。无酒治聋心悒怏，有文起躄兴蹒跚。方干莫漫轻三拜，老病吾愁再拜难。
答王岕庵户部
作者：钱谦益
朝代：明
体裁：五言排律

旧雨悲将别，新知乐未皇。风雷徒自作，弦朔正相望。地肺虚灵异，天心尚角芒。南冠犹唁楚，北牖独歌商。闇记输王粲，清评服许将。凉风吹洒落，白月照清扬。鹿讼嗟牵率，鸡占笑苦伤。山人聊衣白，使者或车黄。酒券赊文籍，诗场擅鼓簧。惭无蔡邕赠，执笔重傍徨。
答赠沈生麟二首·其一
作者：钱谦益
朝代：明
体裁：七言绝句

玄圃熊熊剩夜光，机云殁后有文章。中原伧父谁相问，长柄葫芦几许长。
答赠沈生麟二首·其二
作者：钱谦益
朝代：明
体裁：七言绝句

云间多士久知名，祭酒亲题月旦评。绵蕞即今闻辟召，沈生何似鲁诸生。
答越卓凡宪副
作者：钱谦益
朝代：明
体裁：七言律诗

中山箧里谤书新，博得沙场百战身。天以垂成留剧贼，帝将不死答劳臣。衣深赭色横戈久，笔退铦锋草檄频。我欲为君歌督护，夜阑酹酒向钩陈。
简侯研德并示记原
作者：钱谦益
朝代：明

当飨休听《暇豫歌》，破巢完卵为铜驼。国殇何意存三户，家祭无忘告两河。击筑泪从天北至，吹箫声向日南多。知君耻读《五裒传》，但使生徒废《蓼莪》。
简侯研德并示记原
作者：钱谦益
朝代：明
体裁：七言律诗

当飨休听《暇豫歌》，破巢完卵为铜驼。国殇何意存三户，家祭无忘告两河。击筑泪从天北至，吹箫声向日南多。知君耻读王衰传，但使生徒废《蓼莪》。
繇天门登文昌阁望五老三姑独耸诸峰岩欲游石桥岩未果
作者：钱谦益
朝代：明
体裁：七言律诗

平临云气俯崔嵬，黟水黄山一抹开。近巘纡烟留翠驻，遥峰排浪涌青回。嵌空阴壑生竽籁，太古阳厓閟藓苔。咫尺石桥成异境，青鞋应自笑空来。
红豆树二十年复花九日贱降时结子才一颗河东君遣僮探枝得之老夫欲不誇为己瑞其可得乎重赋十绝句更乞同人和之·其七
作者：钱谦益
朝代：明
体裁：七言绝句

斋阁燃灯佛日开，丹霞绛雪压枝催。便将红豆兴云供，坐看南荒地脉培。
红豆树二十年复花九日贱降时结子才一颗河东君遣僮探枝得之老夫欲不誇为己瑞其可得乎重赋十绝句更乞同人和之·其三
作者：钱谦益
朝代：明
体裁：七言绝句

二十年来绽一枝，人间都道子生迟。可应沧海扬尘日，还记仙家下种时。
红豆树二十年复花九日贱降时结子才一颗河东君遣僮探枝得之老夫欲不誇为己瑞其可得乎重赋十绝句更乞同人和之·其九
作者：钱谦益
朝代：明
体裁：七言绝句

旭日平临七宝阑，一枝的皪殷流丹。上林重记虞渊簿，莫作南方草木看。
红豆树二十年复花九日贱降时结子才一颗河东君遣僮探枝得之老夫欲不誇为己瑞其可得乎重赋十绝句更乞同人和之·其二
作者：钱谦益
朝代：明
体裁：七言绝句

春深红豆数花开，结子经秋只一枚。王母仙桃馀七颗，争教曼倩不偷来。
红豆树二十年复花九日贱降时结子才一颗河东君遣僮探枝得之老夫欲不誇为己瑞其可得乎重赋十绝句更乞同人和之·其五
作者：钱谦益
朝代：明
体裁：七言绝句

朱噣衔来赤日光，苞从鹑火度离方。寝园应并朱樱献，玉座休悲道路长。
红豆树二十年复花九日贱降时结子才一颗河东君遣僮探枝得之老夫欲不誇为己瑞其可得乎重赋十绝句更乞同人和之·其八
作者：钱谦益
朝代：明
体裁：七言绝句

炎缴黄图自讨寻，日南花果重南金。书生穷眼疑卢橘，不信相如赋上林。
红豆树二十年复花九日贱降时结子才一颗河东君遣僮探枝得之老夫欲不誇为己瑞其可得乎重赋十绝句更乞同人和之·其六
作者：钱谦益
朝代：明
体裁：七言绝句

千葩万蕊叶风凋，一捏猩红点树梢。应是天街浓雨露，万年枝上不曾销。
红豆树二十年复花九日贱降时结子才一颗河东君遣僮探枝得之老夫欲不誇为己瑞其可得乎重赋十绝句更乞同人和之·其十
作者：钱谦益
朝代：明
体裁：七言绝句

红叶阑干覆草莱，金盘火齐抱枝开。故应五百年前树，曾裹侬家锦绣来。
红豆树二十年复花九日贱降时结子才一颗河东君遣僮探枝得之老夫欲不誇为己瑞其可得乎重赋十绝句更乞同人和之·其四
作者：钱谦益
朝代：明
体裁：七言绝句

秋来一颗寄相思，叶落深宫正此时。舞辍歌移人既醉，停觞偏唱右丞词。
红豆诗
作者：钱谦益
朝代：明

春深红豆数花开，结子经秋只一枚。王母仙桃余七颗，争教曼倩不偷来。
经筵记事十首·其一
作者：钱谦益
朝代：明
体裁：七言绝句

绨几牙签进御初，天颜肃穆不曾舒。案头回得重瞳眄，白发词臣跪展书。
经筵记事十首·其七
作者：钱谦益
朝代：明
体裁：七言绝句

御气氤氲绕玉皇，西清旭日射衣裳。侍臣身在垆烟里，颁赐何烦沤手香。
经筵记事十首·其三
作者：钱谦益
朝代：明
体裁：七言绝句

初日曈昽照直庐，两行山立听传呼。侍班卿相皆元老，直殿将军是武夫。
经筵记事十首·其九
作者：钱谦益
朝代：明
体裁：七言绝句

夭矫槐龙想玉除，槐厅无复史官居。蓬山芸阁吾能说，只是閒窗读道书。
经筵记事十首·其二
作者：钱谦益
朝代：明
体裁：七言绝句

元老延登讲幄新，文华秘殿启埃尘。袖中仪注中官讶，啧啧词垣尚有人。
经筵记事十首·其五
作者：钱谦益
朝代：明
体裁：七言绝句

儒生今日近天家，铜尺书签压复斜。归去天香满衣桁，衮龙袍袖正交加。
经筵记事十首·其八
作者：钱谦益
朝代：明
体裁：七言绝句

金鹤炉然异域香，侍臣却立正相望。如今鹤去人犹似，引颈无言御座旁。
经筵记事十首·其六
作者：钱谦益
朝代：明
体裁：七言绝句

棕棚东掖拜恩荣，列俎雕盘法酒清。不比寻尝赐茶饭，人言天子请先生。
经筵记事十首·其十
作者：钱谦益
朝代：明
体裁：七言绝句

宋室西羌缚鬼青，迩英书殿正横经。辽阳会献奴儿馘，定有神书撼索铃。
经筵记事十首·其四
作者：钱谦益
朝代：明
体裁：七言绝句

文华后殿软舆迎，九五斋中对穆清。今日讲官谁称旨，东班庶子最分明。
绛云楼上梁以诗代文八首·其一
作者：钱谦益
朝代：明
体裁：七言律诗

负戴相将结隐初，高榆深柳惬吾庐。道人旧醒邯郸梦，居士新营履道居。百尺楼中偕卧起，三重阁上理琴书。与君无复论荣观，燕处超然意有馀。
绛云楼上梁以诗代文八首·其七
作者：钱谦益
朝代：明
体裁：七言律诗

宝架牙签傍绮疏，仙人信是好楼居。风飘花露频开卷，月照香婴对较书。拂纸丹铅云母细，篝灯帘幕水精虚。昭容千载书楼在，结绮齐云总不如。
绛云楼上梁以诗代文八首·其三
作者：钱谦益
朝代：明
体裁：七言律诗

曾楼新树绛云题，禁扁何殊降紫泥。初日东南长自照，浮云西北任相齐。花深网户流莺睡，风稳雕梁乳燕栖。一曲洞箫吹引凤，人閒唱断午时鸡。
绛云楼上梁以诗代文八首·其二
作者：钱谦益
朝代：明
体裁：七言律诗

丽谯如带抱檐楹，置岭标峰画不成。窣堵波呈双马角，招真治近一牛鸣。琴繁山应春弦响，月白香飘夜诵声。还似玉真清切地，云窗风户伴君行。
绛云楼上梁以诗代文八首·其五
作者：钱谦益
朝代：明
体裁：七言律诗

绛云楼阁榜齐牢，知有真妃降玉宵。匏爵因缘看墨会，苕华名字记灵箫。珠林有鸟皆同命，碧树无花不后凋。携手双台揽人世，巫阳云气自昏朝。
绛云楼上梁以诗代文八首·其八
作者：钱谦益
朝代：明
体裁：七言律诗

驾月标霞面面新，玉箫吹彻凤楼春。绿窗云重浮香母，翠蜡风微守谷神。西第总成过眼梦，东山犹少画眉人。凭阑其指尘中笑，差跌何当更一尘。
绛云楼上梁以诗代文八首·其六
作者：钱谦益
朝代：明
体裁：七言律诗

燕寝凝香坐翠微，辰楼修曲启神扉。逍遥我欲为天老，恬澹君应似月妃。霞照牙箱双玉捡，风吹纶絮五铢衣。夕阳楼外归心处，县鼓西山观落晖。
绛云楼上梁以诗代文八首·其四
作者：钱谦益
朝代：明
体裁：七言律诗

三年一笑有前期，病起浑如乍嫁时。风月重窥新柳眼，海山未老旧花枝。争先石鼎搜联句，薄怒银灯算劫棋。见说秦楼夫妇好，乘龙骑凤也参差。
绣斧西巡歌四首为徐季良先生作·其一
作者：钱谦益
朝代：明
体裁：七言绝句

绣斧西巡不暂停，猿啼宇怨蜀山青。胡床襆被萧然去，片石留为剑阁铭。
绣斧西巡歌四首为徐季良先生作·其三
作者：钱谦益
朝代：明
体裁：七言绝句

清时指佞岂涂穷，眊笔看他御史骢。莫道一鸣都斥去，能言鹦鹉在雕笼。
绣斧西巡歌四首为徐季良先生作·其二
作者：钱谦益
朝代：明
体裁：七言绝句

僰雾巴烟蜀道遥，每瞻参井叹中朝。知君未惬澄清思，又过清江万里桥。
绣斧西巡歌四首为徐季良先生作·其四
作者：钱谦益
朝代：明
体裁：七言绝句

监察繇来比蜀椒，不应开口在中朝。迁官解道如甘子，甘子心头苦自饶。
续次敬仲韵四首·其一
作者：钱谦益
朝代：明
体裁：七言律诗

跛足争教欲上天，笔床茶灶梦菰烟。白蟫旧得藏身诀，黄妳新翻却老编。尔雅虫鱼休辨鼠，离骚香草只宜荃。丹铅点勘纷成讼，漏转灯欹月正圆。
续次敬仲韵四首·其三
作者：钱谦益
朝代：明
体裁：七言律诗

寒空雨雪正霏霏，枯坐西窗叹举肥。圜土冰深知地降，穷冬水涸与天违。屦能适足何须截，帕可蒙头不解飞。莫向崦嵫悲晼晚，悬车犹足揽馀晖。
续次敬仲韵四首·其二
作者：钱谦益
朝代：明
体裁：七言律诗

偷得微生万事慵，灰飞缇室候初冬。毕箕风雨难凭准，枘凿方圆费弥缝。北郭先生生巳老，东家夫子子为恭。浊醪粗饭吾年事，莫以山林羡鼎钟。
续次敬仲韵四首·其四
作者：钱谦益
朝代：明
体裁：七言律诗

夜赤漫天亘晓暾，关心象纬未堪论。兔知霜降先营窟，虫为苗蕃早蚀根。壁上画龙成底事，梦中案鹿竟谁冤。圆狴大有乾坤在，司寐无劳报夕昏。
缘天都峰趾度断凡桥下木梯憩文殊庵
作者：钱谦益
朝代：明
体裁：古风

天都趾右石屏南，嶞山峄岭崿且嵁。峭壁崩厓罅欲裂，异松穴石攒如簪。嵚崟数里俄半擘，岝峉百丈咸中弇。峰峦移步貌改易，苍翠著面人熏酣。崎岖鸟道陟又下，摧颓茧足缩复探。盘回下梯身入井，啸呼命侣声出甔。僧徒扶曳咸右袒，舆人负荷长左担。俯躬正恐肱三折，侧足祗容剑一椷。挽葛千寻出洞穴，诛茅一亩憩小庵。天都东拱势翼翼，胜莲后负形沈沈。上拥趺石宫宅稳，下临莽苍光景涵。灵山削成隐佛土，普门应现开精蓝。清晓梵贝响林樾，午夜佛火明烟岚。香象拒门表奋迅，神鸦乞食离嗔贪。随喜幸到文殊座，投瞑还同弥勒龛。军持漉囊在何许，桑下一宿吾所惭。
美人诒折梅一枝僧弥叹赏请余同赋
作者：钱谦益
朝代：明
体裁：七言律诗

小院疏窗傍画阑，携来细向胆瓶看。端详苦爱横斜好，折赠深知㨂择难。伴我馀香宜夜静，怜渠剪烛对更残。一枝巳识春风意，莫倚孤舟怨薄寒。
群狐行
作者：钱谦益
朝代：明
体裁：古风

一狐缢死锁琅珰，一狐缢死悬屋梁。群狐作孽两狐当，公然揶揄立道旁。昔日群狐假狐势，一狐为宰一狐帝。一朝狐败群狐跳，杀狐烹狐即尔曹。两狐就缢皆号咷，狐不生狐乃生枭。狐巳死，枭尚肆，捕枭作羹亦容易。群狐群狐莫嬉戏，夜半睒忽雷火至。
羽林老僧
作者：钱谦益
朝代：明
体裁：七言绝句

戒刀中夜响军持，禅杖浑疑削铁为。杀尽羯奴如杀草，老僧原是羽林儿。
老藤如意歌
作者：钱谦益
朝代：明
体裁：古风

天台老藤作如意，破瓢道人手砻治。三尺搜从虎豹群，万年文闇蛟龙字。老僧珍重如朵云，爱我不惜持赠君。唾壶击缺非吾事，指顾或可摩三军。
胥山草堂诗为徐次桓作
作者：钱谦益
朝代：明
体裁：古风

我叹嘉禾徐亦于，书生口欲吞玄菟。蝇头自写治安策，牛背偏悬长白图。一朝旅病无端死，自笑身亡合汗喜。阴符蛛箧殉泉台，秋卷牛腰付儿子。有子长贫手一编，腰镰负米娄江边。每循伍员耕时野，自种要离墓畔田。胥山草堂困沮洳，墨沈书签气轩翥。批风抹月时出游，儿啼妇呻且归去。胥江水接浯溪湄，每饭无忘剑渭思。莫将鼓角风云气，销与香奁金粉诗。
腊月八日长干薰塔同介道人孙鲁山薛更生黄舜力盛伯含众居士
作者：钱谦益
朝代：明
体裁：七言律诗

白毫亲见相轮开，腊改嘉平绕塔来。梵呗经声笼栱角，栴檀香气结楼台。千灯昱耀然罗刹，一雨霏微浣劫灰。共作四禅天上侣，紫金光里首重回。
腊月十六日房海客侍御初度赋长句十四韵为寿君与章鲁斋瞿稼轩两给事皆以枚卜事牵连谪官
作者：钱谦益
朝代：明
体裁：七言排律

同病同心不共谈，天涯只在禁城南。钧天梦断魂犹悸，画地罗成议不堪。去国味如初下第，挂冠情比旧遗簪。希文敢拟贤称四，展季何妨黜有三。排格引绳良巳甚，拔茅连茹亦奚惭。尾狐善幻人争讶，首鼠相蒙世所谙。车马軿阗怀旧雨，沙堤寂寞笑新参。羁栖仍是巢枝鸟，雌伏真成抱茧蚕。御柳烟光迟积霰，香山云物隔重岚。年华荏苒俱双鬓，灯火青荧共一龛。事过皱眉休再问，欢逢开口莫辞耽。孺人戛瑟齐称寿，侍女投壶半倚酣。燕酒沽来多似蜜，蜀椒捣后可如柑。题诗想见开筵处，定复掀髯笑我憨。
至日作家书题二绝句·其一
作者：钱谦益
朝代：明
体裁：七言绝句

至日裁书报孟光，封题冻笔蘸冰霜。栴檀灯下如相念，但读楞严莫断肠。
至日作家书题二绝句·其二
作者：钱谦益
朝代：明
体裁：七言绝句

松火柴门红豆庄，稚孙娇女共扶床。金陵无物堪将寄，分与长干宝塔光。
舒仲符画丹徒张明府小像戏题四绝句明府记三生事一世为僧再世为邻家童子自为记甚奇·其一
作者：钱谦益
朝代：明
体裁：七言绝句

水石清妍鹤骨癯，依然剑佩列仙儒。此中若著邢和璞，便是王郎破墨图。
舒仲符画丹徒张明府小像戏题四绝句明府记三生事一世为僧再世为邻家童子自为记甚奇·其三
作者：钱谦益
朝代：明
体裁：七言绝句

计口齑盐度六时，放衙取水一军持。人言宿世修行惯，不是禅师定律师。
舒仲符画丹徒张明府小像戏题四绝句明府记三生事一世为僧再世为邻家童子自为记甚奇·其二
作者：钱谦益
朝代：明
体裁：七言绝句

铃柝萧閒香篆灰，江涛射枕梦初回。分明记取三生事，曾听金山粥鼓来。
舒仲符画丹徒张明府小像戏题四绝句明府记三生事一世为僧再世为邻家童子自为记甚奇·其四
作者：钱谦益
朝代：明
体裁：七言绝句

空花水月影层层，劫后生前总一灯。要与云山留话柄，也将玉带施山僧。
舟发泇沟
作者：钱谦益
朝代：明
体裁：七言律诗

舟子招招发棹歌，新秋佳日似清和。浪花聚处团云影，菰叶开时剪水波。掠燕当风成曲折，惊鱼没藻起盘涡。濯缨自与清淮约，不用临流叹浊河。
舟师叹
作者：钱谦益
朝代：明
体裁：古风

千舟百舟若鳞次，大舻小橹如栉比。舟师梦寱呼水至，愕起依然阁平地。黄旗夙昔淩长风，布帆满张百石弓。摊钱白浪笑举酒，胡乃束手称技穷。我坐船舱自闵默，眼看寸进还退尺。潮平风正尚无期，横飞直下何繇得。君不见午潮巳落暮潮催，九日滩头未是迟。长年自办乘风具，捩柂开船会有时。
舟行四首·其一
作者：钱谦益
朝代：明
体裁：五言律诗

南浦思劳劳，陂塘秋渐高。旅人逢古渡，落叶下亭皋。世事悲纨扇，机心笑桔槔。潞河千折水，极目不容刀。
舟行四首·其三
作者：钱谦益
朝代：明
体裁：五言律诗

频年谙放逐，尽室苦漂流。蓬掩孤灯雨，虫吟一叶秋。身堪充水手，相合配军头。一笑残生事，开尊倚舵楼。
舟行四首·其二
作者：钱谦益
朝代：明
体裁：五言律诗

断岸芦抽白，斜阳蓼褪红。舟行秋色里，人在水声中。掠燕经残雨，吟蝉趣晚风。阴虫休切切，已是白头翁。
舟行四首·其四
作者：钱谦益
朝代：明
体裁：五言律诗

昔雨今还涸，沧桑尽日移。出云山意懒，经暑岸容衰。噩梦惊蝉断，销魂折柳知。经过齐故国，三宿亦濡迟。
芥阁诗次中峰苍老原韵四首·其一
作者：钱谦益
朝代：明
体裁：七言律诗

读书何似识拳头，老宿当机背触幽。一粒须弥应着眼，百城烟水好维舟。拂衣石尽凭谁数，弹指门开不用谋。剩欲披襟谈此事，明灯落月正迟留。
芥阁诗次中峰苍老原韵四首·其三
作者：钱谦益
朝代：明
体裁：七言律诗

舫斋平系子城头，穴壁穿棂架搆幽。返照闪红翻雉堞，垂杨搓绿影渔舟。荡云决鸟从吾好，驻月纡风与自谋。聘望即应同快阁，奔星飞约任勾留。
芥阁诗次中峰苍老原韵四首·其二
作者：钱谦益
朝代：明
体裁：七言律诗

人世喧豗镜里头，閒园小阁贮深幽。翻风跋浪分千海，暖日香云隐一舟。于野鹤鸣将子和，定巢燕乳为孙谋。哭他世上长年者，白昼摊钱自滞留。
芥阁诗次中峰苍老原韵四首·其四
作者：钱谦益
朝代：明
体裁：七言律诗

公车不肯赴绡头，帘阁疏窗事事幽。清晓卷书如系缆，当风放笔似行舟。遗民共作悲秋语，禅侣长为结夏谋。衰老不忘求末契，凭阑真欲为君留。
花朝魏仲雪徐于王诸人宴集赋诗用花朝二字排韵余闭关不得与仲雪枉诗见示依韵奉和兼简于王·其一
作者：钱谦益
朝代：明
体裁：七言律诗

不分春光取次奢，小阑侧畔想芳华。晴烟笼柳村村雨，暖日熏桃树树霞。旧社房栊看到燕，新妆帘幕记回车。凭君传语东风道，莫放花期过楝花。
花朝魏仲雪徐于王诸人宴集赋诗用花朝二字排韵余闭关不得与仲雪枉诗见示依韵奉和兼简于王·其二
作者：钱谦益
朝代：明
体裁：七言律诗

遨头婪尾羡招邀，可惜关门负此宵。垂白心情馀我在，踏青风物任君描。春将好遍垂垂去，花旋开齐续续飘。准拟诸公作寒食，莫欺老子似今朝。
苕上吴子德舆次东坡狱中寄子由韵作丁丑纪闻诗六首盖悲余之逮系而喜其狱之渐解也感而和之亦如其前后之次·其二
作者：钱谦益
朝代：明
体裁：七言律诗

酷日酸风并惨悽，路长人极马头低。孤身岂合投豺虎，三物何当诅犬鸡。婉娈更无临市妾，颠狂犹有送行妻。苍茫汶泗交流地，薄暮祗疑湘沅西。
苕上吴子德舆次东坡狱中寄子由韵作丁丑纪闻诗六首盖悲余之逮系而喜其狱之渐解也感而和之亦如其前后之次·其五
作者：钱谦益
朝代：明
体裁：七言律诗

刀头剑首度冬春，欲杀何当有百身。信到怜君犹作客，诗成知我尚为人。经翻北斗�妖祲，歌阕南薰礼狱神。如此累臣无不可，经年颂系亦何因。
苕上吴子德舆次东坡狱中寄子由韵作丁丑纪闻诗六首盖悲余之逮系而喜其狱之渐解也感而和之亦如其前后之次·其五
作者：钱谦益
朝代：明
体裁：七言律诗

刀头剑首度冬春，欲杀何当有百身。信到怜君犹作客，诗成知我尚为人。经翻北斗𧟄妖祲，歌阕南薰礼狱神。如此累臣无不可，经年颂系亦何因。
苕上吴子德舆次东坡狱中寄子由韵作丁丑纪闻诗六首盖悲余之逮系而喜其狱之渐解也感而和之亦如其前后之次·其六
作者：钱谦益
朝代：明
体裁：七言律诗

馀年吟赏莫凄凄，水阁玲珑礀户低。茅屋每栖春社燕，山村尝报午时鸡。蓬头岂必惭儿子，染发祗应媚小妻。归去临风谢知己，扁舟应在五湖西。
苕上吴子德舆次东坡狱中寄子由韵作丁丑纪闻诗六首盖悲余之逮系而喜其狱之渐解也感而和之亦如其前后之次·其四
作者：钱谦益
朝代：明
体裁：七言律诗

八寒阴狱夏凄凄，破壁残灯白首低。一夜霜天愁唳鹤，五更风雨悔鸣鸡。捐生聂政今无母，先死王章尚有妻。准拟图形屈原庙，墓门何用刻征西。
苕上吴子德舆次东坡狱中寄子由韵作丁丑纪闻诗六首盖悲余之逮系而喜其狱之渐解也感而和之亦如其前后之次苕上吴子德舆次东坡狱中寄子由韵作丁丑纪闻诗六首盖悲余之逮系而喜其狱之渐解也感而和之亦如其前后之次·其三
作者：钱谦益
朝代：明
体裁：七言律诗

陨霜犹自望回春，斗极谁收赵壹身。已分残生馀有几，更将穷命乞何人。市朝到处逢魑魅，犴狴中閒仗鬼神。不信古来钩党事，刊章录牒正相因。
若活一百年
作者：钱谦益
朝代：明
体裁：古风

三春赴追捕，皇皇丧家狗。入夏禁牢狱，兀兀困械杻。仰屋栖鸡埘，负墙坐土偶。欲行躄其足，欲言喑其口。朝飧棘喉饭，夕饮攒眉酒。忧来频擗胸，悸甚辄捧首。领尝难管腰，卯或不保酉。如此一岁生，可抵一日否。阴狱强过活，鬼趣预消受。岁月良亦多，此岁何必有。六十甲子中，譬如阙丁丑。若活一百年，只算九十九。
苦雨叹
作者：钱谦益
朝代：明
体裁：古风

东南天漏何时好，一月愁霖失晴昊。卑湿尝看墙壁昏，繁翳不辩窗棂晓。羲和望舒停辔御，商羊黑蜧肆鳞爪。檐溜铿訇如撞胸，点滴搊琤欲贯脑。蛟蛇蹙拶争平陆，蛙黾跳梁上木杪。未须沮洳愁九谷，且自裛烂悲百草。今年献岁巳发春，雨雪稍迟震电早。玉女忽随滕六笑，雪师兼把雷车掉。阴阳攒簇拜一时，天公号令肯颠倒。占年谁与问乙巳，纪事将无类乙卯。为箕为毕各有好，恒雨恒旸责非小。老农嘈嘈亦何为，归来蒸薪避行潦。
茅山怀古六首·其一
作者：钱谦益
朝代：明
体裁：古风

磐石崇天坛，勾金隐地肺。叔申既来游，二弟亦至止。山中轻宰相，人閒重长史。君看神武门，挂冠复谁子。
茅山怀古六首·其三
作者：钱谦益
朝代：明
体裁：古风

夏馥谢汉辟，徵书著桑树。及其遇钩党，变形老佣雇。仙籍隶方诸，史传书党锢。寄语人閒子，蹙蹙何所慕。
茅山怀古六首·其二
作者：钱谦益
朝代：明
体裁：古风

新莽窃汉箓，遍走媚百神。刻镂金玉钟，赍赠三茅君。斗柄难久据，䵷声徒秽闻。三君笑不顾，骑鹤凌白云。
茅山怀古六首·其五
作者：钱谦益
朝代：明
体裁：古风

峨峨积金峰，带以连石乡。隐居割封邑，弟子授宠章。蛮国递相雄，蚁封安可尝。煌煌十赉文，千年勒华阳。
茅山怀古六首·其六
作者：钱谦益
朝代：明
体裁：古风

绍述乱纲纪，鼎物象播迁。仙都白玉印，乃在华阳巅。铜人巳辞汉，石鼓终入燕。至宝归上清，长得保天年。
茅山怀古六首·其四
作者：钱谦益
朝代：明
体裁：古风

隐居度世人，岂昧救世局。惜哉齐梁主，难絷白驹足。高名托外兵，微言著别录。英英岭上云，至今在空谷。
茅止生挽词十首·其一
作者：钱谦益
朝代：明
体裁：七言绝句

东便门开匹马东，横穿奴虏护元戎。凭君莫话修文事，掣电拿云从此翁。
茅止生挽词十首·其七
作者：钱谦益
朝代：明
体裁：七言绝句

四海交游汗漫云，面啼目笑正纷纷。惟馀百口孙宾石，北海亭前又哭君。
茅止生挽词十首·其三
作者：钱谦益
朝代：明
体裁：七言绝句

一麾万石龀髫时，指囷英风更让谁。若使江东无伯业，也应鲁肃是狂儿。
茅止生挽词十首·其九
作者：钱谦益
朝代：明
体裁：七言绝句

丰颐巨颡称三公，鸭步鹅行亦富翁。田宅凋残皮骨尽，廿年来只为辽东。
茅止生挽词十首·其二
作者：钱谦益
朝代：明
体裁：七言绝句

武备新编奏玉除，牙签乙夜不曾虚。文华后殿屏风里，绨几依然进御书。
茅止生挽词十首·其五
作者：钱谦益
朝代：明
体裁：七言绝句

一番下吏一勤王，抵死终然足不僵。落得奴酋也乾笑，中华有此白痴郎。
茅止生挽词十首·其八
作者：钱谦益
朝代：明
体裁：七言绝句

明月西园客散时，钱刀意气总堪悲。白头寂寞文君在，泪湿芙蓉制诔词。
茅止生挽词十首·其六
作者：钱谦益
朝代：明
体裁：七言绝句

阅江楼畔水苍茫，谁并英魂览大荒。温峤谢玄应执手，与君只合斗身强。
茅止生挽词十首·其十
作者：钱谦益
朝代：明
体裁：七言绝句

家祭可咛匡复勋，放翁死后又悲君。过车腹痛他年约，长白山头酹暮云。
茅止生挽词十首·其四
作者：钱谦益
朝代：明
体裁：七言绝句

千貔貅拥一书生，小袖云蓝结队行。鞍马少休歌舞歇，西玄青鸟恰相迎。
茸城吊许霞城
作者：钱谦益
朝代：明
体裁：七言律诗

半生心事一哀中，澹月疏灯照殡宫。握手丁宁馀我在，轩眉谈笑与谁同。看花无伴垂双白，压酒何人殢小红。苦忆放翁诗句在，闇弹老泪向春风。
茸城惜别思昔悼今呈云间诸游好兼订霞老看梅之约共一千字
作者：钱谦益
朝代：明
体裁：五言排律

十六年来事，茸城旧话传。千金徵窈窕，百两艳神仙。谷水为珠浦，昆山是玉田。仙桃方照灼，人柳正蹁跹。月姊行媒妁，天孙下聘钱。珠衣身绰约，钿盒语缠绵。命许迦陵共，星占柳宿专。香分忉利市，花合夜摩天。陌上催归曲，云间赠妇篇。银河青琐外，朱鸟绿窗前。秀水香车度，横塘锦缆牵。画楼丹嶂埒，书阁绛云编。小院优昙秘，閒庭玉蕊鲜。新妆花四照，昔梦柳三眠。笋送茶山屋，鱼跳蟹舍椽。馀霞三泖塔，落月九峰烟。忽忽星移纪，芒芒度失躔。三江分汉塞，一水限秦川。吴苑乌栖急，华亭鹤唳偏。音书沉拨刺，怀袖裹潺湲。命促凭抽矢，身危寄绝弦。幕乌偷暇豫，舫雀信洄沿。摇落萧辰候，苍茫华表颠。莼鲈风飒尔，蟹稻种依然。悬薄荒鱼霤，重门叠马鞯。兔丝迷旧陌，虎落记新阡。兰锜羝羊触，罘罳冻雀穿。左言童竖惯，右袒道途便。芦管声啁哳，穹庐帐接连。铜驼身有棘，金狄泪如铅。元老周家重，恩波汉叶联。长衢罗甲第，广宅埒平泉。护敕黄麻牿，天书碧落镌。百年更棨戟，千骑列戈鋋。沙道堤翻覆，云台像播迁。西园营外宅，东阁拥中权。伐岂牵羊后，班应诈马先。只孙侔貙虎，怯薛领貂蝉。潼酒天厨给，驼羹御席骈。百丸追弹发，单骑挟俘还。横海期盘马，长征哂跕鸢。河鲂嘉丙穴，宋子丽丁年。玉帐誇韬略，金章颂圣贤。鹳鹅前队戏，莺燕后车怜。鼓吹浮阛阓，笙歌沸市廛。横陈皆二八，下走亦三千。茵席常沾吐，歌钟不解悬。萦窗文练没，衔璧夜光圆。改席妆频换，移灯剧屡悛。帖腰连锁裤，堕髻倒弓缠。顾曲三杯阕，留宾百戏阗。星毬抛蹴鞠，花絮飐鞦韆。撞末僮相值，竿头马欲蹎。刀锋馀髲剃，剑器乱花钿。交刃重重雪，跳丸步步莲。满堂头掉运，四座笑便嬛。雁骛排行列，鱼龙角曼延。老夫叨上客，大飨重加笾。奡兀身如睡，喧豗坐益坚。酒兵围粉黛，拇阵斗婵娟。一发推渠帅，三呼诧老拳。宫人听教鼓，歌伎仗加鞭。蹴踏风流阵，倾歌玳瑁筵。睇流俄失面，靥笑已承颧。吐手拈红袖，科头散白颠。帘帷看啧啧，屋壁指悁悁。谬误诚多矣，醒狂或有焉。可应眉见睫，常用耳为瑱。明月愁难掇，晨风发未遄。忧天良自哂，失日复何愆。狼角横弧矢，参旗曳白旃。风霜双白鬓，天地一青毡。设计临河汉，诛茅卜涧瀍。楚醪徒尔尔，鲁酒自戋戋。羁旅存王灿，书生礼服虔。铁龙新侣集，金马昔游捐。岸谷非聊尔，耕桑各勉旃。扣邀倾绿醑，投赠劈红笺。不分弹翎雀，相将拜杜鹃。忧心风摵摵，壮节鼓��。老大银筝畔，华年锦瑟边。班荆殊慷慨，赠药重留连。许掾来何暮，徐娘发未宣。华颠犹踯躅，粉面亦迍邅。月引归帆去，风将别袂牵。无言循白发，有泪托鹍弦。身世缁尘化，心期皓首悬。魂由天筮与，命荷鬼生全。此日忧痟首，何时笑拍肩。临行心痒痒，苦语泪溅溅。去矣思虾菜，归欤老粥饘。可知沦往劫，还许问初禅。燕寝清斋并，明灯绣佛燃。早梅千树发，索笑一枝嫣。有美其人玉，相携女手卷。冲寒罗袖薄，照夜缟衣妍。领鹤巡荒圃，寻花上钓船。白头香冉冉，素手月娟娟。掩首频支策，长歌欲扣舷。莫令渔父棹，芦雪独夤缘。
茸城惜别思昔悼今呈云间诸游好兼订霞老看梅之约共一千字
作者：钱谦益
朝代：明
体裁：五言排律

十六年来事，茸城旧话传。千金徵窈窕，百两艳神仙。谷水为珠浦，昆山是玉田。仙桃方照灼，人柳正蹁跹。月姊行媒妁，天孙下聘钱。珠衣身绰约，钿盒语缠绵。命许迦陵共，星占柳宿专。香分忉利市，花合夜摩天。陌上催归曲，云间赠妇篇。银河青琐外，朱鸟绿窗前。秀水香车度，横塘锦缆牵。画楼丹嶂埒，书阁绛云编。小院优昙秘，閒庭玉蕊鲜。新妆花四照，昔梦柳三眠。笋送茶山屋，鱼跳蟹舍椽。馀霞三泖塔，落月九峰烟。忽忽星移纪，芒芒度失躔。三江分汉塞，一水限秦川。吴苑乌栖急，华亭鹤唳偏。音书沉拨刺，怀袖裹潺湲。命促凭抽矢，身危寄绝弦。幕乌偷暇豫，舫雀信洄沿。摇落萧辰候，苍茫华表颠。莼鲈风飒尔，蟹稻种依然。悬薄荒鱼霤，重门叠马鞯。兔丝迷旧陌，虎落记新阡。兰锜羝羊触，罘罳冻雀穿。左言童竖惯，右袒道途便。芦管声啁哳，穹庐帐接连。铜驼身有棘，金狄泪如铅。元老周家重，恩波汉叶联。长衢罗甲第，广宅埒平泉。护敕黄麻牿，天书碧落镌。百年更棨戟，千骑列戈鋋。沙道堤翻覆，云台像播迁。西园营外宅，东阁拥中权。伐岂牵羊后，班应诈马先。只孙侔貙虎，怯薛领貂蝉。潼酒天厨给，驼羹御席骈。百丸追弹发，单骑挟俘还。横海期盘马，长征哂跕鸢。河鲂嘉丙穴，宋子丽丁年。玉帐誇韬略，金章颂圣贤。鹳鹅前队戏，莺燕后车怜。鼓吹浮阛阓，笙歌沸市廛。横陈皆二八，下走亦三千。茵席常沾吐，歌钟不解悬。萦窗文练没，衔璧夜光圆。改席妆频换，移灯剧屡悛。帖腰连锁裤，堕髻倒弓缠。顾曲三杯阕，留宾百戏阗。星毬抛蹴鞠，花絮飐鞦韆。撞末僮相值，竿头马欲蹎。刀锋馀髲剃，剑器乱花钿。交刃重重雪，跳丸步步莲。满堂头掉运，四座笑便嬛。雁骛排行列，鱼龙角曼延。老夫叨上客，大飨重加笾。奡兀身如睡，喧豗坐益坚。酒兵围粉黛，拇阵斗婵娟。一发推渠帅，三呼诧老拳。宫人听教鼓，歌伎仗加鞭。蹴踏风流阵，倾歌玳瑁筵。睇流俄失面，靥笑已承颧。吐手拈红袖，科头散白颠。帘帷看啧啧，屋壁指悁悁。谬误诚多矣，醒狂或有焉。可应眉见睫，常用耳为瑱。明月愁难掇，晨风发未遄。忧天良自哂，失日复何愆。狼角横弧矢，参旗曳白旃。风霜双白鬓，天地一青毡。设计临河汉，诛茅卜涧瀍。楚醪徒尔尔，鲁酒自戋戋。羁旅存王灿，书生礼服虔。铁龙新侣集，金马昔游捐。岸谷非聊尔，耕桑各勉旃。扣邀倾绿醑，投赠劈红笺。不分弹翎雀，相将拜杜鹃。忧心风摵摵，壮节鼓𪔱𪔱。老大银筝畔，华年锦瑟边。班荆殊慷慨，赠药重留连。许掾来何暮，徐娘发未宣。华颠犹踯躅，粉面亦迍邅。月引归帆去，风将别袂牵。无言循白发，有泪托鹍弦。身世缁尘化，心期皓首悬。魂由天筮与，命荷鬼生全。此日忧痟首，何时笑拍肩。临行心痒痒，苦语泪溅溅。去矣思虾菜，归欤老粥饘。可知沦往劫，还许问初禅。燕寝清斋并，明灯绣佛燃。早梅千树发，索笑一枝嫣。有美其人玉，相携女手卷。冲寒罗袖薄，照夜缟衣妍。领鹤巡荒圃，寻花上钓船。白头香冉冉，素手月娟娟。掩首频支策，长歌欲扣舷。莫令渔父棹，芦雪独夤缘。
荅书砚
作者：钱谦益
朝代：明
体裁：七言律诗

遗经古砚旧相于，襆被萧条载满车。老去论交惟二友，归来削迹共三馀。晴窗洗胃还吞墨，永日撑肠欲煮书。帘阁悄然私自问，蓬山酉室又何如。
荅履之喜得鹤见遗四韵
作者：钱谦益
朝代：明
体裁：七言律诗

云消鹤去不胜愁，小兆人閒似可求。朱顶巳蒙仙客号，素翎还伴老人头。羽毛虽短谁能假，菰米方残岂自谋。莫向华亭论声价，相经久巳误浮丘。
荷叶鼎诗
作者：钱谦益
朝代：明
体裁：古风

荷叶田田不可整，持荷作镜难照影。但闻楚客集为裳，岂料山僧炊作鼎。长腰玉粒云子如，汲泉释米手涤除。露荷新叶与包里，松风活火频吹嘘。须臾荷香炊旋熟，软美无烦更淘漉。逡巡应比仙人酒，咄嗟不羡豪士粥。山僧长享粥饭供，折脚铛边有谁共。聊将弱叶戏鼎足，更借新炊唤残梦。老夫饭罢饱撑肠，更有吴羹和稻梁。却笑阿师将客粤，绿荷包饭趁虚忙。
荷花辞十首·其一
作者：钱谦益
朝代：明
体裁：七言绝句

南浦荷花覆白蘋，采莲歌断曲翻新。芙蓉�萏多名色，不及荷花是可人。
荷花辞十首·其一
作者：钱谦益
朝代：明
体裁：七言绝句

南浦荷花覆白蘋，采莲歌断曲翻新。芙蓉𦴻萏多名色，不及荷花是可人。
荷花辞十首·其七
作者：钱谦益
朝代：明
体裁：七言绝句

嫩蕊生红恰试花，卷荷才展欲欹斜。含娇离立谁堪倚，自敛朱房对晚霞。
荷花辞十首·其三
作者：钱谦益
朝代：明
体裁：七言绝句

菡萏芙蕖不较多，莲心莲的本同科。芙蓉头上原从草，满子饶他也姓荷。
荷花辞十首·其九
作者：钱谦益
朝代：明
体裁：七言绝句

露集枝条玉不分，如规碧叶动成纹。藕身到底终须折，一片冰心付与君。
荷花辞十首·其二
作者：钱谦益
朝代：明
体裁：七言绝句

十里莲泾接馆娃，石城西畔是侬家。一枝占断西湖种，曾是西施旧采花。
荷花辞十首·其五
作者：钱谦益
朝代：明
体裁：七言绝句

荷花的的水中央，荡子牵舟一水旁。刺密荷稠那得见，回船隔浦满风香。
荷花辞十首·其八
作者：钱谦益
朝代：明
体裁：七言绝句

旭露朝霞慢试妆，翠茎紫的半摧藏。小莲结子偏怜早，不比红蕖正出房。
荷花辞十首·其六
作者：钱谦益
朝代：明
体裁：七言绝句

鱼戏田田隔水知，荷花不语自低垂。团团碧叶遮如盖，旋迸明珠打鸭儿。
荷花辞十首·其十
作者：钱谦益
朝代：明
体裁：七言绝句

结实成莲心自知，分身化作藕千丝。千丝未断终相偶，交叶骈花一蒂垂。
荷花辞十首·其四
作者：钱谦益
朝代：明
体裁：七言绝句

月宫团桂树婆娑，化作峰头十丈荷。倒向莲花为世界，可知玉女是姮娥。
莆阳陈氏寿宴四首·其一
作者：钱谦益
朝代：明
体裁：七言绝句

南极光依藜火青，澄霞助月见精荧。老人星下多芒翼，还是陈家旧聚星。
莆阳陈氏寿宴四首·其三
作者：钱谦益
朝代：明
体裁：七言绝句

磊落金盘荔子殷，传觞压酒赛朱颜。绛罗襦里肤如玉，恰似仙人出海山。
莆阳陈氏寿宴四首·其二
作者：钱谦益
朝代：明
体裁：七言绝句

方床竹几夹窗纱，人说毗耶居士家。满室天花都不著，长留法喜伴维摩。
莆阳陈氏寿宴四首·其四
作者：钱谦益
朝代：明
体裁：七言绝句

开宴吾家旧幔亭，綵云十日驻青冥。贤郎近向吴门去，又说麻姑过蔡经。
莲华峰
作者：钱谦益
朝代：明
体裁：古风

莲华峰岝峉，高与天都并。峰趾仄下垂，屈盘隐梯磴。峰如莲正开，趾如荷有柄。缘茎拊其瓣，百折峰始竟。侧身窦石腹，刺促藕丝经。鏬漏忽穿穴，藕孔隙光映。上有半閒广，凸如莲子迸。又有莲花心，数尺凹圆径。群峰簇相拱，田田荷叶盛。我来倚孤藤，敢与刚风竞。支颐云梯畔，足跂目转瞪。自从出汤口，诸峰互延亘。天都尊无如，莲峰变难凭。初疑玉井头，如船藕相擎。簇簇青莲房，万叶拥却迎。及憩文殊院，西面看最靓。妙花耸青壁，石瓣承其胫。趺坐敷庄严，明妆比端正。西北瓣未圆，菡萏一峰称。南下桃花峰，飞梁似连剩。玉繠近可攀，连理遥相命。数武俄改易，一瞬已幽夐。侧出横秋波，平铺落明镜。顾盻良已烦，画图岂能评。惟有青莲眼，尝见胜莲胜。
葛将军歌
作者：钱谦益
朝代：明
体裁：古风

葛将军，万夫雄，我昔遇之娄水东。魋颜虎鼻眉目古，蕉扇飒拉吹秋蓬。死骨穿近五人冢，生魂啸动五两风。葛将军，今死矣，权奇俶傥谁与儗。生惜不逢汉武帝，鸿渐之翼困闾里。犬台宫中应召见，上林牧羊蹑草履。君不见车丞相，宫殿出入乘小车，亦是上书一男子。
蕉园
作者：钱谦益
朝代：明
体裁：七言律诗

蕉园焚藁总凋零，况复中州野史亭。温室话言移汉树，长编月朔改唐蓂。䛕闻人自讹三豕，曲笔天应下六丁。东观西清何处所，不知汗简为谁青。
薛丈馈大鱼兼寄二绝句戏答·其一
作者：钱谦益
朝代：明
体裁：七言绝句

长鱼发发带冰脂，想见寒江出网迟。放箸驩娱看一饱，夜来风雪老渔知。
薛丈馈大鱼兼寄二绝句戏答·其二
作者：钱谦益
朝代：明
体裁：七言绝句

卧剑朝来割素鬐，金盘巳见鲙如丝。当筵置食还三叹，为忆冲波跋浪时。
虎丘秋月图题赠似虞周翁
作者：钱谦益
朝代：明
体裁：古风

虎丘佳丽地，中秋明月时。吴侬竞芳辰，结伴相遨嬉。一翁迤逦来，苍颜白须眉。徐行蹑浮图，信步穿剑池。矍铄憎扶掖，矫健逾僮儿。还憩千人坐，微汗挥裳衣。游人群指目，伎女争绕围。无乃地行仙，遨游下岩扉。此翁少好游，游兴老不衰。年年中秋月，舣舟虎丘湄。排连五十秋，晴雨莫閒之。譬如秋风雁，岁岁不失期。还观同游人，游迹苦参差。少者渐以老，老者渐以稀。山中有老衲，拱揖复嗟咨。与翁为辈行，是我影堂师。亦有中年人，鬓发渐成丝。拍肩呼曾孙，侧坐相追随。昔时裘马客，今或寒与饥。画船易新主，箫鼓无遗吹。昔时红粉伎，零落归山崥。或为衰年妪，乞食行吹篪。吴风递更换，吴妆日葳蕤。短衣遍红紫，大袖拂履綦。吴歈称绝调，倾听良巳非。新腔难按拍，急管增繁悲。转盻复谁是，屈指亦自疑。岂独市朝改，兼恐陵谷移。惟有生公石，盘陀阅成亏。惟有剑池月，秋来鉴如规。羡此鹤发翁，身闲步逶迤。秋山与秋月，年年对霜髭。人生皆昔梦，一往不可追。梦愕与梦欢，梦者岂自知。冶游如好梦，梦觉心说怡。胡为劳生人，惘惘徒歔欷。翁今年九十，健啖足若飞。幸逢圣明世，击壤歌雍熙。煌煌老人星，长照虞山厜。更度十中秋，为举百岁卮。
虎丘舟中戏为张五稚昭题扇得绝句八首稚昭少年未娶不肯席帽北游故诗及之·其一
作者：钱谦益
朝代：明
体裁：七言绝句

便面风流柳市知，春心顾影问腰肢。绿沉漆管馀蛾绿，漫与东家画十眉。
虎丘舟中戏为张五稚昭题扇得绝句八首稚昭少年未娶不肯席帽北游故诗及之·其七
作者：钱谦益
朝代：明
体裁：七言绝句

昵枕罗衣袖许长，馀干传得口脂香。从君煖老思燕玉，只合温柔是此乡。
虎丘舟中戏为张五稚昭题扇得绝句八首稚昭少年未娶不肯席帽北游故诗及之·其三
作者：钱谦益
朝代：明
体裁：七言绝句

欧骨虞筋写硬黄，白团纨扇墨衣香。笑他弱腕奴书子，簇簇簪花学女郎。
虎丘舟中戏为张五稚昭题扇得绝句八首稚昭少年未娶不肯席帽北游故诗及之·其二
作者：钱谦益
朝代：明
体裁：七言绝句

蕙质兰心桃李年，裌衣迎腊未装绵。侬家旧住天河上，不比牵牛会贳钱。
虎丘舟中戏为张五稚昭题扇得绝句八首稚昭少年未娶不肯席帽北游故诗及之·其五
作者：钱谦益
朝代：明
体裁：七言绝句

红袖青衫匼匝时，莺揎花妥燕差池。人中张五看谁是，玉树临风只一枝。
虎丘舟中戏为张五稚昭题扇得绝句八首稚昭少年未娶不肯席帽北游故诗及之·其八
作者：钱谦益
朝代：明
体裁：七言绝句

一剪金刀满镜愁，青春和发水东流。明年娶得桃花女，十五盈盈并上头。
虎丘舟中戏为张五稚昭题扇得绝句八首稚昭少年未娶不肯席帽北游故诗及之·其六
作者：钱谦益
朝代：明
体裁：七言绝句

霜风午夜静寒林，何处柔和转妙音。五百仙人齐省记，多生于此失禅心。
虎丘舟中戏为张五稚昭题扇得绝句八首稚昭少年未娶不肯席帽北游故诗及之·其四
作者：钱谦益
朝代：明
体裁：七言绝句

轻红揽裤拂庐眠，芦酒朝醺夜数钱。纸帐梅花檀板月，梦魂不到黑山边。
虫诗十二章读嘉禾谭梁生雕虫赋而作 其一 蜘蛛
作者：钱谦益
朝代：明
体裁：五言律诗

著物横丝巧，谋身长踦周。螫人惟果腹，送喜又当头。映日文偏著，漫天网不收。禁持凭鼠妇，吞噬莫相尤。
虫诗十二章读嘉禾谭梁生雕虫赋而作 其七 苍蝇
作者：钱谦益
朝代：明
体裁：五言律诗

附骥垂天表，鸣鸡聒禁中。巧能窥御笔，误欲点屏风。国土为樊棘，分身作蚃虫。可能污白璧，摇翅任西东。
虫诗十二章读嘉禾谭梁生雕虫赋而作 其三 蝉
作者：钱谦益
朝代：明
体裁：五言律诗

貂尾同文彩，緌冠用羽仪。涂泥羞末品，鸣噪竞高枝。聒耳荧丝竹，如簧乱鼓吹。何须诮瘖哑，饶舌正堪嗤。
虫诗十二章读嘉禾谭梁生雕虫赋而作 其九 蛔蛲
作者：钱谦益
朝代：明
体裁：五言律诗

何物蛔蛲种，偏能帝所游。窟营䁝腑秽，籍记肺肠幽。刺探攒多口，钻营并九头。三彭行僇近，天听却悠悠。
虫诗十二章读嘉禾谭梁生雕虫赋而作 其二 灯蛾
作者：钱谦益
朝代：明
体裁：五言律诗

蜡炬明宵宴，兰膏炳烛房。可怜争扑触，犹欲较低昂。未许因人热，那能借壁光。君看焦烂客，仍得坐高堂。
虫诗十二章读嘉禾谭梁生雕虫赋而作 其五 蛱蝶
作者：钱谦益
朝代：明
体裁：五言律诗

轻薄多生种，纨繻夙世群。梢花矜粉在，掠蜜与蜂分。栩栩乘宵梦，翩翩傍日曛。滕王图画里，麟阁总输君。
虫诗十二章读嘉禾谭梁生雕虫赋而作 其八 蚊
作者：钱谦益
朝代：明
体裁：五言律诗

得志昏黄夕，偷生血肉身。雄豪推豹脚，丑类到浮尘。下策聊攻火，中宵易及晨。蟭螟尔何族，巢蝶自成邻。
虫诗十二章读嘉禾谭梁生雕虫赋而作 其六 萤
作者：钱谦益
朝代：明
体裁：五言律诗

腐草只如此，馀光能几何。偶陪金殿坐，长向玉阶过。秘阁然藜少，荒原结燐多。天街昏黑候，咫尺乱星河。
虫诗十二章读嘉禾谭梁生雕虫赋而作 其十 蚁
作者：钱谦益
朝代：明
体裁：五言律诗

党类闻膻夥，功夫时术多。真能倾栋宇，未可薄么么。辇重潜营坞，身轻稳占窠。拉逻忧大厦，一木竟如何。
虫诗十二章读嘉禾谭梁生雕虫赋而作 其十一 米虫
作者：钱谦益
朝代：明
体裁：五言律诗

宛尔能蝗黍，公然学蠹鱼。耗应雀鼠并，谋岂稻梁疏。不惜春农苦，频分尚食馀。秋风黄叶候，为尔重嗟吁。
虫诗十二章读嘉禾谭梁生雕虫赋而作 其十二 蟋蟀
作者：钱谦益
朝代：明
体裁：五言律诗

王井更筹急，金笼帏幄长。枕函听选将，帘阁看登场。盆盎成关塞，输赢一哄堂。襄樊频告急，莫恼贾平章。
虫诗十二章读嘉禾谭梁生雕虫赋而作 其四 蜜蜂
作者：钱谦益
朝代：明
体裁：五言律诗

清都为观阁，紫殿作芳丛。不分针芒毒，偏于甜蜜中。采花迷共主，嚼蜡赚家翁。又讲君臣礼，排衙傲裸虫。
蛱蝶词四首·其一
作者：钱谦益
朝代：明
体裁：七言绝句

一庭花雾昼冥濛，蛱蝶双飞逐好风。依约黄帘还绣幕，可曾飞过宋家东。
蛱蝶词四首·其三
作者：钱谦益
朝代：明
体裁：七言绝句

倚尽疏窗十二阑，愁肠不似带围宽。春光殢杀閒庭院，蛱蝶双飞也作团。
蛱蝶词四首·其二
作者：钱谦益
朝代：明
体裁：七言绝句

颠倒鸳鸯手自裁，封题重叠又频开。生憎蛱蝶非青鸟，却放雕笼鹦鹉来。
蛱蝶词四首·其四
作者：钱谦益
朝代：明
体裁：七言绝句

小院回廊日渐西，双双戏影共萋迷。春风自爱閒花草，蛱蝶何曾拣树栖。
蜡日大醉席上戏示三王生三生乐府渠帅吴门白门人也
作者：钱谦益
朝代：明
体裁：七言律诗

美人杂坐酒盈觞，雪虐风饕避画堂。卒岁世犹存八蜡，当场我自看三王。兰膏作树昏如昼，竹叶生花醉亦狂。大笑吴呆愁失日，漫漫长夜复何妨。
蜡梅二首·其一
作者：钱谦益
朝代：明
体裁：七言律诗

罗浮曾见梦中身，髣髴新妆改曲尘。雀啅乍惊三月露，蜂归暗簇十分春。染成宫样宜金屋，剪出花房恼玉真。寂寂铜瓶愁对汝，扣门还忆缟衣人。
蜡梅二首·其二
作者：钱谦益
朝代：明
体裁：七言律诗

涪翁戏咏恼人香，京雒居然压众芳。风味为君传谱牒，晶明终自恨平章。钗头雪色消金缕，帐底春心启蜡房。莫以黄中笑栀貌，狗蝇今日遍江乡。
袁节母七十
作者：钱谦益
朝代：明
体裁：七言律诗

疏篱败壁凛风霜，彤管乌头姓字香。母以断机成孺子，儿能煮字养高堂。数茎白发羞椎髻，百岁丹心表鞠裳。碣石已镌铜狄徙，天留一媪挽颓纲。
西山看梅归舟即事示僧弥·其一
作者：钱谦益
朝代：明
体裁：七言律诗

廿年游迹半萋迷，老去逢君又杖藜。芳草路当春雨后，梅花村在众山西。茶山烟雨荒新筑，铜井莓苔没旧题。更忆盘螭桃万树，人閒何限武陵溪。
西山看梅归舟即事示僧弥·其三
作者：钱谦益
朝代：明
体裁：七言律诗

三年噩梦已尘沙，又向东君感物华。献岁雪消迟柳色，试灯风雨妒梅花。曾赊酒券书千卷，尽放渔舟水一涯。眼底仙源在人世，春深随处有桑麻。
西山看梅归舟即事示僧弥·其二
作者：钱谦益
朝代：明
体裁：七言律诗

千村烟霭蔽芳丛，流水疏篱有径通。花雾阴中晴日变，湖山断处白云烘。低迷杨柳差新绿，点缀樱桃记小红。安得松圆老居士，垫巾同过虎桥东。
西山看梅归舟即事示僧弥·其四
作者：钱谦益
朝代：明
体裁：七言律诗

虎山桥畔好溪山，聚坞铜坑取次扳。屐齿冲将新雨去，杖头携得老梅还。青山对酒知谁在，白发寻春让我闲。自此柴荆多昼闭，迟君花下或开关。
西山道中二首·其一
作者：钱谦益
朝代：明
体裁：七言律诗

上陵何美得幽期，梦里西山慰我思。泉石雨枯惟有骨，莺花春老尚无姿。归鸦禁钥愁偏急，羸马斜阳喜并迟。来往鹓鸿纷接武，祇应倦羽独差池。
西山道中二首·其二
作者：钱谦益
朝代：明
体裁：七言律诗

望里青山开复遮，数峰缺处有人家。沟渠流出垣墙水，篱落飘来禁苑花。夕照对衔宫树直，晚风旁掠酒帘斜。软红尘土原如许，一入东华便可嗟。
西湖杂感·其一
作者：钱谦益
朝代：明
体裁：七言律诗

版荡凄凉忍再闻，烟峦如赭水如焚。白沙堤下唐时草，鄂国坟边宋代云。树上黄鹂今作友，枝头杜宇昔为君。昆明劫后钟声在，依恋湖山报夕曛。
西湖杂感·其七
作者：钱谦益
朝代：明
体裁：七言律诗

佛灯官烛古珠宫，二十年前两寓公。画笔空濛山过雨，诗情淡荡水微风。断桥春早波吹绿，灵隐秋深叶染红。白鹤即看城郭是，归来华表莫匆匆。
西湖杂感·其三
作者：钱谦益
朝代：明
体裁：七言律诗

杨柳桃花应劫灰，残鸥剩鸭触舷回。鹰毛占断听莺树，马矢平填放鹤台。北岸奔腾潮又到，南枝零落鬼空哀。争怜柳市高楼上，银烛金盘博局开。
西湖杂感·其九
作者：钱谦益
朝代：明
体裁：七言律诗

堤走沙崩小劫移，桃花剺面柳攒眉。青山无复呼猿洞，绿水都为饮马池。善舞猕猴徒跳荡，能言鹦鹉亦支离。袛应鹫岭峰头石，却悔飞来竺国时。
西湖杂感·其二
作者：钱谦益
朝代：明
体裁：七言律诗

潋滟西湖水一方，吴根越角两茫茫。孤山鹤去花如雪，葛岭鹃啼月似霜。油壁轻车来北里，梨园小部奏西厢。而今纵会空王法，知是前尘也断肠。
西湖杂感·其二十
作者：钱谦益
朝代：明
体裁：七言律诗

罨画西湖面目非，峰峦侧堕水争飞。云庄历乱荷花尽，月地倾颓桂子稀。莺断曲裳思旧树，鹤髡丹顶悔初衣。今愁古恨谁消得，只合腾腾放棹归。
西湖杂感·其五
作者：钱谦益
朝代：明
体裁：七言律诗

宰树丰碑一水湄，金牌终古事参差。�宫麦饭无寒食，赐墓椒浆有岁时。歌舞梦华前代恨，英雄复楚后人思。兴亡今古如偿博，可惜冬青绿满枝。
西湖杂感·其五
作者：钱谦益
朝代：明
体裁：七言律诗

宰树丰碑一水湄，金牌终古事参差。𣪁宫麦饭无寒食，赐墓椒浆有岁时。歌舞梦华前代恨，英雄复楚后人思。兴亡今古如偿博，可惜冬青绿满枝。
西湖杂感·其八
作者：钱谦益
朝代：明
体裁：七言律诗

西泠云树六桥东，月姊曾闻下碧空。杨柳长条人绰约，桃花得气句玲珑。笔床研匣芳华里，翠袖香车丽日中。今日一灯方丈室，散花长侍净名翁。
西湖杂感·其六
作者：钱谦益
朝代：明
体裁：七言律诗

昔叩于公拜绿章，拟徵楛矢静诸方。鸱夷灵爽真如在，铜狄灾氛寔告祥。地戛龙吟翻水窟，天回电笑闪湖光。残灯彷佛朱衣语，梦断潮声夜殷床。
西湖杂感·其十
作者：钱谦益
朝代：明
体裁：七言律诗

方袍潇洒角巾偏，才上红楼又画船。脩竹便娟调鹤地，春风蕴藉养花天。蝶过柳苑迎丹粉，莺坐桃堤候管弦。可是承平好时节，湖山容易著神仙。
西湖杂感·其十一
作者：钱谦益
朝代：明
体裁：七言律诗

匼匝湖山锦绣窠，血风杀气入偏多。梦儿亭里屯戈甲，教妓楼前掣骆驼。粉蝶作灰犹似舞，黄莺避弹不成歌。嘶风渡马中流饮，顾影趑趄怕绿波。
西湖杂感·其十七
作者：钱谦益
朝代：明
体裁：七言律诗

珠衣宝髻燕湖滨，翟茀貂蝉一样新。南国元戎皆使相，上厅行首作夫人。红灯玉殿催旌节，画鼓金山压战尘。粉黛至今惊夜帐，可知豪杰不谋身。
西湖杂感·其十三
作者：钱谦益
朝代：明
体裁：七言律诗

天地为笼信可哀，南屏旧隐谪仙才。遗庐尚有孤花在，吊客徒闻独鹤回。渍酒青鞋褰宿莽，题诗红袖拂荒苔。太平宰相曾招隐，矫首云霞海上来。
西湖杂感·其十九
作者：钱谦益
朝代：明
体裁：七言律诗

茫茫禹迹有风尘，最喜杭州土俗淳。闭户儒生推玉历，开堂禅子祝金轮。青衣苦效侏离语，红粉欣看回鹘人。底事两朝崇少保，高坟棹楔尚嶙峋。
西湖杂感·其十二
作者：钱谦益
朝代：明
体裁：七言律诗

岂独湖山笑突如，珠林宝网亦丘墟。消沉泡幻看金鲫，警策浮生听木鱼。藕孔刀兵三劫炽，莲花刻漏六时疏。于今顶礼云栖老，拥卫人天五百馀。
西湖杂感·其十五
作者：钱谦益
朝代：明
体裁：七言律诗

冷泉净寺可怜生，雨血风毛作队行。罗刹江边人饲虎，女儿山下鬼啼莺。漏穿夕塔烟烽影，飘瞥晨钟鼓角声。夜雨滴残舟淅沥，不须噩梦也心惊。
西湖杂感·其十八
作者：钱谦益
朝代：明
体裁：七言律诗

冬青树老六陵秋，恸哭遗民总白头。南渡衣冠非故国，西湖烟水是清流。早时朔漠翎弹怨，它日居庸宇唤休。苦恨嬉春铁崖叟，锦兜诗报百年愁。
西湖杂感·其十六
作者：钱谦益
朝代：明
体裁：七言律诗

建业馀杭古帝丘，六朝南渡尽风流。白公妓可如安石，苏小湖应并莫愁。戎马南来皆故国，江山北望总神州。行都宫阙荒烟里，禾黍丛残似石头。
西湖杂感·其十四
作者：钱谦益
朝代：明
体裁：七言律诗

东海桑田事岂诬，藏舟夜壑本良图。摸金山欲移三竺，蒸土陂应决两湖。地媪荒凉忧竭泽，波神刺促怨投珠。不知系缆江头石，曾见秦人筑塞无。
西湖杂感·其四
作者：钱谦益
朝代：明
体裁：七言律诗

先王祠庙枕湖濆，堕泪争看忠孝文。垂乳尚传天目谶，射潮无望水犀军。千年蚃响传阴火，尽日灵旗捲暮云。双泪何辞湿阶墄，罗平怪鸟正纷纭。
西湖杂感（六首）
作者：钱谦益
朝代：明

其一
板荡凄凉忍再闻？烟峦如赭水如焚。
白沙堤下唐时草，鄂国坟边宋代云。
树上黄鹂今作友，枝头杜宇昔为君。
昆明劫后钟声在，依恋湖山报夕曛。
其二
潋艳西湖水一方，吴根越角两茫茫。
孤山鹤云花如雪，葛岭鹃啼月似霜。
油壁轻车来北里，梨园小部奏西厢。
而今纵会空王法，知是前尘也断肠。
其三
方袍潇洒角巾偏，才上红楼又画船。
修竹便娟调鹤地，春风蕴籍养花天。
蝶过柳苑迎丹粉，莺坐桃堤侯管弦。
不是承平好时节，湖山容易著神仙。
其四
冷泉净寺可怜生，雨血风毛作队行。
罗刹江边人饲虎，女儿山下鬼啼莺。
漏穿夕塔烟烽影，飘撇晨钟鼓角声。
夜雨滴残舟淅沥，不须噩梦也心惊。
其五
建业余杭古帝丘，六朝南渡尽风流。
白公妓可如安石，苏小湖应并莫愁。
戎马南来皆故国，江山北望总神州。
行都宫阙荒烟里，禾黍从残似石头。
其六
冬青树老六陵秋，恸哭遗民总白头。
南渡衣冠非故国，西湖烟水是清流。
早时朔漠翎弹怨，他日居庸宇唤休。
苦恨嬉春铁崖叟，锦兜诗报百年愁。
西溪永兴寺看绿萼梅有怀梅二株蟉虬可爱是冯祭酒手植
作者：钱谦益
朝代：明
体裁：七言律诗

略彴缘溪一径斜，寒梅偏占老僧家。共怜祭酒风流在，未惜看花道路赊。绕树繁英团小阁，回舟玉雪漾晴沙。道人未醒罗浮梦，正忆新妆萼绿华。
西溪湖水看梅赠吴仁和
作者：钱谦益
朝代：明
体裁：七言律诗

湖水寻梅共扣舷，儿童齐指令君贤。皎如疏影通斜月，莹比繁英濯晓烟。晴昊早看幽谷变，寒香偏借一枝传。西湖花并河阳县，争似西溪万树妍。
西溪郑庵为济舟长老题壁
作者：钱谦益
朝代：明
体裁：七言律诗

老僧能具四威仪，稽首云栖是本师。频炷香灯频埽地，不拈佛法不谈诗。落梅风里经声远，修竹阴中梵响迟。饭罢松窗重回首，夕阳花坞下山时。
见盛集陶次他字韵诗重和五首·其一
作者：钱谦益
朝代：明
体裁：七言律诗

枪口刀尖取次过，锒铛其奈白头何。壮心不分残年少，悲气从来秋士多。世欲屠龙愁及我，人思画虎笑由他。端居每作中流想，坐看冲风起九河。
见盛集陶次他字韵诗重和五首·其三
作者：钱谦益
朝代：明
体裁：七言律诗

秋衾铜辇梦频过，四壁阴虫聒谓何。北徙鹏忧风力少，南飞鹊恨月明多。�妻崩雉真怜汝，莒妇量城莫惎他。却笑玉衡无定准，天街仍自限星河。
见盛集陶次他字韵诗重和五首·其三
作者：钱谦益
朝代：明
体裁：七言律诗

秋衾铜辇梦频过，四壁阴虫聒谓何。北徙鹏忧风力少，南飞鹊恨月明多。𣏌妻崩雉真怜汝，莒妇量城莫惎他。却笑玉衡无定准，天街仍自限星河。
见盛集陶次他字韵诗重和五首·其二
作者：钱谦益
朝代：明
体裁：七言律诗

败壁疏帷朔气过，梦长休问夜如何。天星象纬依躔少，地角龙蛇起陆多。楚奏钟仪能忘旧，越吟庄舄忍思他。西邻象戏秋灯外，抵几喧呶竞渡河。
见盛集陶次他字韵诗重和五首·其五
作者：钱谦益
朝代：明
体裁：七言律诗

八翼摧残六鹢过，呼鹰跃马意如何。天回鹑火三精在，地长龙沙一柱多。鹃谶北来仍唤汝，枭谋东徙莫知他。夜阑挹酒朝南极，箕尾芒销烂绛河。
见盛集陶次他字韵诗重和五首·其四
作者：钱谦益
朝代：明
体裁：七言律诗

白翎雀断海青过，蜀魄啼如来路何。肃慎矢棓天柱少，支祈神锁地维多。周占墨食宁欺我，楚尹狐疑莫问他。漫道张骞能凿空，终将一叶到天河。
观棋绝句为汪幼青作
作者：钱谦益
朝代：明

黑白相持守壁门，龙拿虎攫赌侵分。重瞳尚有乌江败，莫笑湘东一目人。寂寞枯枰响泬漻，秦淮秋老咽寒潮。白头镫影凉宵里，一局残棋见六朝。飞角侵边劫正阑，当场黑白尚漫漫。老夫袖手支颐看，残局分明一著难。
观棋绝句为汪幼青作·其三
作者：钱谦益
朝代：明

飞角侵边劫正阑，当场黑白尚漫漫。老夫袖手支颐看，残局分明一著难。
观棋绝句为汪幼青作·其二
作者：钱谦益
朝代：明

寂寞枯枰响泬漻，秦淮秋老咽寒潮。白头镫影凉宵里，一局残棋见六朝。
观棋绝句六首·其一
作者：钱谦益
朝代：明
体裁：七言绝句

当局休论下子迟，争先一着有人知。由来国手超然处，正在推枰敛手时。
观棋绝句六首·其三
作者：钱谦益
朝代：明
体裁：七言绝句

黑白相持守壁门，龙拿虎攫赌侵分。重瞳尚有乌江败，莫笑湘东一目人。
观棋绝句六首·其二
作者：钱谦益
朝代：明
体裁：七言绝句

一局分明小劫期，馀尊尚湛日初移。人间多少樵薪子，努目仙人为看棋。
观棋绝句六首·其五
作者：钱谦益
朝代：明
体裁：七言绝句

冠鹬巾鸱趁劫灰，西园谐价笑喧豗。白身谁以羊玄保，睹得宣城太守回。
观棋绝句六首·其六
作者：钱谦益
朝代：明
体裁：七言绝句

疏帘清簟楚江秋，剥啄丛残局未收。四句乘除老僧在，看他门外水西流。
观棋绝句六首·其四
作者：钱谦益
朝代：明
体裁：七言绝句

渭津老子解论兵，半局偏能让后生。奕到将残休恋杀，花阴漏日转楸枰。